text:
Revista pa mucha ‘Cleconchi’
Oranjestad – Dia 21 di januari 2010 e mercado di publicacion pa mucha a wordo enrikese cu un revista cu e titulo Cleconchi. Nos tin un dicho ta bisa: el a pega mane un cleconchi riba mi. Esaki ta exactamente loke nos kier: pa e revista pega na curason di cada mucha. E revista aki ta specialmente diseña pa mucha di 5 pa 12 aña. E revista aki sigur ta bay tin un impacto educacional y artistico enorme. E revista ta duna cada mucha e oportunidad pa siña lesa, hunga y desaroya e parti intelectual ya cu e revista ta forma un reto pa engrandece su conocemento cognitivo.
E vision di e revista ta pa traha un producto cu lo yuda e mucha den su desaroyo personal y a la vez concientisa e mucha di su propio identidad y di su cultura. Tur esaki lo wordo haci posibel atraves di articulo, storia, y wega educativo. E revista tambe lo duna realse na un infancia saludabel. E vision tambe ta pa comparti un di nos mihor herencia: nos hermandad cu e otro islanan cu ta uni nos pa medio di nos lenga materno Papiamento.
Nos rubiano ta orguyoso di e manera amical cu nos ta trata otro y cu a forma nos ‘trade-mark’ cu e turistanan. Esaki ta un actitud cu nos mester keda fomenta den tur mucha. E revista lo pone hopi atencion na e habilidad aki; trata otro na un forma amabel.
Mision di e revista ta pa desaroya y encurasha un refleho claro y fuerte den nos hobennan. Promove y preserva nos idioma Papiamento, dunando informacion pa medio di material literario cu a la ves lo ta un promocion di lesamento. Duna balor na nos mesun hendenan, reconoce y cultiva admiracion pa nos artistanan den diferente diciplina. Y bibando den un comunidad multicultural ta necesario pa siña e mucha respeta cada cultura. Nos custumbernan tambe lo wordo enfoca ya cu esaki ta e fundishi di nos cultura.
E revista Cleconchi ta obtenibel na cada scol y supermercado. Ta facil pa regala bo yiu un mangel, cuki, of pastechi, pero mas importante ta pa dun’e e herment cu cual e por forma su educacion. Y esaki Cleconchi ta; un herment den su educacion. Pa mas informacion por mail Sra. Sheila Werleman na sjwerleman2001@yahoo.com.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


c: text/html

text:
ORANJESTAD, Aruba 16 augustus 2020
E meta tras di e strategia "search and destroy" ta pa test mas, detecta mas caso posibel y isolanan. Mester menciona si aserca cu e testing ta solamente pa esnan cu tin “sintoma”. E intencion no ta ningun momento pa tur hende bai test.
Door di "contact tracing" tambe identifica esnan cu tin of por tawata tin contacto cu e virus y ta na risico mas trempan. Di e forma aki por controla e plamamento di e virus.
Sinembargo exponiendo hopi caso positivo den un tempo corto por mustra negativo compara cu otro paisnan cu no ta test asina hopi manera Aruba.
Esaki ta e diferencia entre Aruba y otro paisnan den Caribe. Aruba na e momento aki ta na di 5 lugar di paisnan cu mas test ta wordo ehecuta pa capita na mundo.
Gobierno di Aruba y Crisis team ta sigui kere den e strategia aki, ela funcciona caba na inisio di e crisis na Aruba y ta convenci cu e ta e miho forma pa atende e crisis actual.
Mientras otro paisnan nan capacidad di test ta limita, Aruba a percura pa tin un capacidad abundante di test. Loke Aruba ta atende cu ne awor den crisis, otronan lo deal cu esaki tardi of trempan tambe pasobra Covid-19 ta un realidad cu no lo desaparece por lo pronto.
E Update di awe ta ilustra cu ayera 489 test a wordo haci, 54 persona a resulta positivo, 7 persona mas a recupera y awe nos tin un total di 898 caso activo.

robotstxt: allowed

filter: keep


text:
Bandera Distintivo
Riba 29 di oktober 1975 pa medio di Decreto Real a formalisa e bandera distintivo di Gobernador di Aruba.
Hoge Raad van Adel a conseha encuanto e diseño di e bandera distintivo. E Decreto Real a drenta na vigor dia 1 di januari 1986. E fecha ey Aruba a adkiri e status di pais den Reino y e prome Gobernador a asumi puesto.
Den articulo 1 di e Decreto Real ta describi e bandera distintivo di Gobernador di Aruba como lo siguiente:
E bandera distintivo di Goberbador di Aruba ta un bandera rectangular, di cual e largura tin un corelacion cu e altura di 3:2, cu na banda ariba y abao un patronchi di strepi cora, blanco y blauw cu ta sigui otro den e colornan di e bandera Hulandes, cada un cu un hanchura igual na un-diesdos parti (1/12) di e bandera. E tres strepinan ariba y abao ta separa di otro pa un parti blanco, riba cual den centro tin un circulo cu un diametro di cinco-diesdos parti (5/12) di e altura di e bandera. Riba e parti circular aki tin poni un strea di cuatro punta y dos strepi horizontal. E punto central di e circulo ta na un distancia di cinco-cuarentiocho parti (5/48) di e altura di e bandera inmediatamente riba e centro di e parti circular. E forma y e altura di e strea ta similar na e forma y altura di e strea di e bandera di Aruba. E dos strepinan horizontal ta relativamente na mesun haltura y ta, cu excepcion di e lugarnan unda nan ta toca e partinan rondo di e parti circular, relativamente mes hancho cu den e bandera Arubiano. E parti circular, e strea y e dos strepinan horizontal ta traha den e colornan di e bandera di Aruba.
E bandera distintivo di Gobernador ta colga na tres localidad ora Gobernador ta na Aruba: na e Gabinete di Gobernador, na Cas Ceremonial di Gobernador y na e residencia di Gobernador. Ora Gobernador ta den exterior, ta baha e bandera di distincion. Ademas ta hiba un bandera di distincion di tamaño reduci riba A-1 (auto oficial di Gobernador), ora cu Gobernador ta haci uso di e esaki.


text:
Manera FK a bin ta hasi durante su shete aña di eksistensia, e aña aki tambe FK ta informá tokante su programa i aktividat.
Naturalmente na promé lugá FK ta gradisí tur instansia, mayornan i guiadónan ku a hasi esaki posibel.
Ku satisfashon FK ta tuma nota k’e trabou desplegá ku e proyekto ta duna fruta na guia muchanan ku nan tareanan di kas i tambe ku materianan ku ta eksigí mas práktika. FK ta tuma nota k’e muchanan ta avansá i e motivashon ta krese. Esaki mes t’e motibu ku FK ta reuní i mantené kontakto estrecho ku mayornan pa sigui stimulá e interes i importansia pa sigui duna guia, n’e muchanan. FK huntu ku mayornan tabatin un reunion eksitoso den kua a trata aspektonan manera enbolbimentu di mayor den edukashon i enseñansa, i guiadónan a elaborá riba materianan ku ta eksigí mas atenshon i práktika.
FK su lema ta ‘ Un mucha bon prepará i motivá ta na benefisio di futuro pa un komunidat’. FK ta konsiente di e tempu difísil aki ku ta afektando komunidat i mundu den su totalidat. E situashon aki no ta hasi e trabounan aki fásil, komo k’e medionan pa realisashon ta limitá. Pero danki na finansiamentu di e proyekto ‘ Mi ta sigui krese’ pa medio di OLB, por a realisá un parti grandi di e trabounan di guia den e aña aki. Muchanan ta haña transporte pa bini lès i bai kas, i tambe tin guiadónan profeshonal ku ta yuda nan i stimulá nan pa presta. Un danki tambe ta bai n’e personanan aki ku a pone nan mes disponibel i tambe na tur esnan ku a duna den forma di material i ekspertisio. Pa sera aña FK ta organisá un sena di pasku p’e muchanan. Den kuadro di esaki FK ta apresiá ku esnan ku por, pa duna un aporte pa por realisá e sena aki
Nos ta yama danki di antemano.
Manera FK a bin ta hasi durante su shete aña di eksistensia, e aña aki tambe FK ta informá tokante su programa i aktividat.


text:
Den Haag – Na Gabinete di Aruba a tuma lugar un encuentro ameno pa despedi y yama danki na dos studiementor cu a tuma e desicion pa stop cu nan trabao como mentor pa Gabinete di Aruba. Ta trata aki di Nicio Gumbs y Rudolf Robles.
Nicio Gumbs a cuminsa como studiementor na 2014 y tabata tin bou di su supervision studiantenan na Eindhoven, Maastricht, Sittard y Heerlen.
Rudolf tin un aña ta haci e trabao aki y tabata guia studiantenan na Nijmegen y Arnhem.
Durante un encuentro ameno cu a conta cu presencia di e otro mentornan, director interino di Gabinete di Aruba Shandra John a haci entrega di un plakkaat na ambos mentor como aprecio y gratitud pa e añanan di dedicacion na guia di studiantenan Arubano na Hulanda.


text:
KRALENDIJK – Durante ứltimo siman di yanüari a duna rekonosimentu na nuebe bishitante den kuadro di nan bishita riba base anual pa Bonaire. Esaki a bai den e kategoria nan bròns, oro i platino.
Linda van Kleef prosedente di Hulanda a keda honrá ku medaya di bròns pa su di dies aña di bishita na Bonaire, mientras su mayornan Ron i Nen a risibí medaya di oro. Nan ta bishitando nos isla pa 24 aña konsekutivo.
Pareha marc i Rose Consigli di Merka tambe a keda honrá ku medaya di oro, nan ta bishitando Bonaire pa 20 aña.
George i Judy Blanchard huntu ku James i Mary Sullivan ta bishitando Bonaire pa 31 aña konsekutivo. Na e okashon aki a honra e dos pareha nan ku un plakat di platino.
Pa TCB, Cristely Cranston, Morelia Evertsz i Helen Mercera a hasi entrega di medaya i sertifikado nan korespondiente na nos embahador nan.
Riba kombinashon di potrèt por apresiá nos embahador nan di Bonaire.


text:
Oranjestad-Diaranson atardi Minister Otmar Oduber tabata di bishita na Renaissance Hotel unda cu el a haya un recorido y splicacion di e desaroyo di e hotel na e momentonan aki.
E mandatario a keda sumamente contento di por mira con un compania local a bin ta invirtiendo den nos industria principal y logrando frutonan grandi.
Minister Oduber a indica cu pa basta tempo caba e tabata desea di bishita, manera tabata haci den pasado, diferente hotelnan y a haya e oportunidad di bishita Renaissance. “Inversionnan grandi ta wordo haci pa loke ta trata mantencion, pero mas cu tur renovacion di e diferente hotelnan. Renaissance ta un di nan cu un confianza grandi den e producto y mercado. Nan a caba di realiza un inversion di riba 21 miyon Dollar den renovacion di nan camber di ambos toren, ademas di renovacionnan cu nan ta haci continuamente di e diferente facilidadnan cu nan tin”.
Minister di Turismo ta considera esakinan inversionnan importante pa nos economia y tambe pa e meta cu a wordo poni di yega na un RevPar promedio di 9% den 4 aña. E renovacionnan haci no solamente pa Renaissance, pero tambe pa otro hotelnan manera La Cabana ta un muestra di e confianza cu tin den nos mercado y esey ta importante.
Durante e bishita e mandatario a haya oportunidad di conversa cu Paul Gielen, kende ta e gerente general di e propiedad cu a comenta riba kico lo ta e lunanan di 2015 pa loke ta grado di ocupacion. E aña aki ta mustra cu e ta bay ta hopi fuerte. Tin 2 luna cu ta mustra cu lo mester traha mas duro, pero en general e sentimento ta uno hopi positivo. Esaki ta wordo sinti tambe na otro hotelnan. Stabilizacion di mercado y economia Mericano ta hunga un rol importante aki, mirando cu ta pronostica cu 2015 lo ta un aña cu Mericanonan lo biaha hopi. Ademas di esaki e mercado Venezolano, cual tin su retonan, pero toch ta sorpresa tur dia. “Mi ta kere cu nos ta bay tin un tremendo 2015 y nos lo sigui fomenta pa e tipo di inversionnan aki sigui tuma lugar. Pesey mi ta considera importante tambe cu e RevPar Committee a entrega su recomendacionnan riba cual cada un actor na Aruba sa cual ta e responsabilidadnan pa e añanan nos dilanti, tanto Gobierno, oficina di turismo, aeropuerto y tambe hotelnan y sector priva na Aruba”.


text:
SETAR durante e luna di oktober a bin cu e campaña di Like & Share p’asina aki crea conscientisacion di cancer na pecho. SETAR ta contento di por a yega su meta cu e campaña y asina aki haci un donacion na Mary Joan Foundation, Stichting BOB y Koningin Wilhelmina Kankerfonds Aruba.
Dialuna SETAR a haci entrega di AWG 1000 na cada representante di e tres fundacionnan. Cu e donacion aki SETAR kier sigui crea speransa y aporta na cada fundacion pa nan por sigui cu e bon trabou di conscientisa nos comunidad riba e topico di cancer na pecho y sigui yuda y sostene esnan afecta pa e malesa aki.


text:
Kolegio Ehekutivo ta konfrontando retonan grandi riba tereno di maneho finansiero i ta nesesario pa tuma medida pa formalisá maneho di tereno. Kolegio di supervishon finansiero di Bonaire, Sint Eustatius i Saba (Cft) a mustra riba e puntonan aki den su kòmbersashonnan ku Kolegio Ehekutivo. Ademas Cft ta konsehá Bonaire pa traha un plan di gastu pa e reservanan akumulá di e último añanan.
Tin informashon positivo tokante e rekuperashon premirá den e di dos mitar di aña na Bonaire. E kantidad di infekshon di coronavirus ta bou di kòntrol, parsialmente komo konsekuensia di un grado relativamente haltu di vakunashon. Rekuperashon di turismo lo kondusí entrada di impuesto mas haltu pa Bonaire. Den e promé kuartal di 2021 e entradanan relashoná ku turismo tabata USD 0,5 mion ménos ku loke a presupuestá. E espektativa ta ku e entradanan aki, inkluyendo entrada di impuesto, lo oumentá den e di dos mitar di aña di 2021.
Bonaire no ta progresando sufisientemente riba tereno di maneho finansiero. Akountent a emití un apstenshon di opinion pa e kuenta anual di 2020. Aktualmente ta ehekutando un aktualisashon di e plan di mehoramentu di e maneho finansiero. Debí na retraso den mehoramentu di maneho finansiero, un deklarashon aprobatorio di akountent pa 2021 no ta parse faktibel mas. Ta di gran importansia pa Bonaire tuma e medidanan nesesario den su maneho finansiero i traha pa logra un deklarashon aprobatorio di akountent pa 2022. Ku yenamento di dos funshon importante – Hefe di Finansa i Sekretario Insular – Cft ta spera ku Bonaire lo tuma e pasonan nesesario.
Ora ku a aprobá e presupuesto, Minister di Asuntonan Interno i Relashon den Reino (BZK) a pone entre otro komo kondishon ku Entidat Públiko Bonaire lo stipulá rápidamente su maneho di tereno. Sinembargo, e nota preliminar (kadernota) pa maneho di tereno tin basta tempu kaba na Konseho Insular. Entretanto e fechanan límite di respektivamente 31 di desèmber 2020 i 30 di aprel 2021 pa aprobashon di e maneho aki a pasa kaba.
Cft a hasi un bishita na Bonaire dia 29 di yüni 2021 i a hiba kòmbersashon ku Kolegio Ehekutivo, Konseho Insular, e Representante di Reino suplente i e Direktor di Programa di e Akuerdo di Gobernashon.


text:
Un aña nobo; tur skina di kas a habri limpi, kas bon sensía, aura nobo, bo a lesa e horoskopo di Walter Merkado, download bo mealplan, prepara mentalmente pa kuminsa gym y drentando e swing di Karnaval. Pero bo a korda pone untiki atenshon na love life tambe? Eksperto nan a saka un lista di e top 5 posishon nan ku ta bai domina 2020. Posishon nan basta simpel ku nos tur a hasi te fada kaba, pero awor ku un toke di 2020! Ja bo papi/mami no ta skiet bai niun kaminda!
1. Dobla rib'e kushinchi pami mami
Asina mes: kusinchi! Pero no kualkier kushinchi. Sino un Sex Pillow, na prome instante hopi hende ta balota e uzo di un Sex Pillow. Pero e por nabo net e extra saus kubo falta. Buta e banda haltu di e kusinchi net na rand di kama i buk leun over di dje, kubo pareha para bo tras. Di e systema aki bo chanchan lo punta i keda extra na laira hasiendo e posishon di 'Doggy' mas interesante. Anto bo kurpa ta leun comfortabel dilanti riba e kusinchi. (Manera riba e foto pero na rand di kama). Tambe e posishon aki ta habri e kanal vaginal pa penetrashon mas profundo i dushi. Pa sèkso anal tambe e ta perfekto!
Extra tip: buta un vibrator na bo clitoris of laga bo pareha rek mishi kune. Kual awor no tin excuse ku bo clit ta leu paso bo ta te na laira aya den su kara.
2. Missionario klasiko dòbbel
Missionario ta e posishon di más basiko i simpel. E por bira esun di mas laaf tambe paso e ta esun más huza ora kos no ta kayente mas. Pero den 2020 nos ta bai twist e unpoko hasiendo e dòbbel penetrashon ku uzo di un Vibrating Butt Plug. Huza untiki lubricante anto slip e Vibrating Butt Plug kaminda e mester ta. Korda kies un size ku ta comfortabel pabo. Laga e Butt Plug hinká aden mientras bo dushi ta subi riba bo i hasi su trabou mientras abo ta bou di dje gosando di e dòbbel sensashon! DUSHI YUUU, bin sigurá!
3. Kabayito loko
Un otro posishon frekuentemente huza ku tambe nos ta bai hasi extra hotjes den 2020 ta e kabayo, muhe ariba koriendo e homber abou. E aña aki duna e paps kos di hasi, no lage drumi tuma so. Laga bo dushi stimula bo clitoris ku un vibrator mientras abo ta riba dje. Normaal e muhe lo tin full e control, pero awor ta komparti e control asina e muhe por relax i los laga bai untiki tambe.
Extra tip: Huza un vibrator largu ja e paps por jega mas fasil.
4. Masturbashon Mutual
Foreplay, mishi ku otro, mishi kubo mes, sende e mecha. Pero 2020 nos ta bai hasi e kos full diferente. E challenge ta pa abo ku bo pareha start mishi ku otro, juda otro masturba, i ora boso ta full turned on hala atras. Stop di mishi ku otro i djis sigui mishi kubo mes so i enjoy wak otro. Si, asina mes! Wak otro! Pero korda hala atras na e momentu kos ta full hot si!
Extra tip: Huza un massage oil of massage candle pa hasi e kurpa glibberig pa hunga i mishi ku otro mas fasil!
5. Tetelicious
Un otro aspekto hopi bandona tin biaha ta e boobies nan. Tin muhe ku no ta sinti nada, tin muhe super gevoelig. Tin homber ta chupa nan bon i otro ta hasie pa loko. Pa e muhe i homber gosa un Nipple Arousal Gel ta ideal! E ta duna e nipple un kishi kishi i e gel tin smaak, pa asina tambe e homber por chupe ku mas sabor.
Bo tin 366 dia pa purba...kiko bo ta warda?😋
xx Felis aña, Bon Vibe Team


text:
WILLEMSTAD – Regis Loo a finalisá na di shete lugá den e kompetensia di Body-building Centro Americano y del Caribe, na St.Maarten. Regis a partisipá den e kategoria di ‘Heavy Weight’.
“No tur ora bo ta gana, pero mi ta satisfecho si ku mi partisipashon. Kada bes ku mi no logra, mi ta siña di fayonan pa next time mi bini mihó,” Regis a deklará.
E atleta ke gradisí tur ku a sosten’e den preparashon i durante di e kompetensia; Bob Esprit, Stanley Fransisca, Cesar Palacios, Go Weekly, OrcoBank, Savannah Resort & Car rental i tur otro persona ku di un o otro forma a yuda mi den e periodo di preparashon.
Tambe e atleta ta pidi pa tur doño di negoshi i Gobièrnu sigui ehèmpel di su spònsernan i hinka sèn den Deporte pa nos hubentut por sigui dilanti.


text:
Durante e siman prome cu Dia di Mama, e Trop Club & Casino ta yudando miembronan malcria nan mes of nan sernan stima cu un armband fabuloso di diamante. E promocion di regalo briyante tabata habri na tur hungador di slot cu tabatin nan carchi di Trop Advantage, y e tabata facil pa sigui y participa. For di dia 1 pa dia 10 di Mei, hungadornan di slot ta ricibiendo un regalo pa cada 250 punto cu nan ta gana hungando e slotnan. Miembronan cu tin e carchi di Trop Advantage mester percura cu nan tin nan carchi hinca den e mashin prome cu nan cuminsa hunga, pa asina nan por colecta nan puntonan y consecuentemente nan regalo na e Advantage Booth, mientras cu tin den stock. Wilfred Trimon, e Director di e Casino, ta raporta cu e casino tambe ta preparando pa un dia di mama festivo cu un cantidad di promocion. Riba dia 11 di Mei, Dia di Mama, na cuminsamento di cada ora, e casino lo saca nomber di un miembro di e Trop Advantage Card, pa un pakete fabuloso di resort, cual ta inclui un estadia di hotel di dos anochi, cena pa dos, carchi di regalo di spa/salon y un boeket di flor. Adicionalmente, cada mei ora, $100 lo wordo parti durante e Free Slot Play, cual lo wordo premia na cinco dama cu suerte. Pa cualifica pa e dushi premionan riba Dia di Mama, bishitantenan mester gana 25 pinto cu nan carchi di Trop Advantage riba Dia di Mama, prome cu e sorteonan cuminsa. E Trop Club and Casino a organisa hopi promocion spectacular y den e ultimo aña aki a entretene hungadornan di slot mashin y mesa cu hopi diferente evento di dia di fiesta, manera Dia di San Valentin y Diadomingo di Pasco Grandi, djis pa nombra algun, recientemente agregando Dia di Mama na e lista di promocion estelar.
International School of Aruba tin su Open Dag
April 8, 2016 0
Bucuti yacht Club cu su 3er betico all-tackle fishing tournament
January 16, 2015 0


text:
Diadomingo awo, 10 di Augustus Tin Cos Bucuti Yacht Club “Bay Bash”
Esaki Ta Un Invitashon Personal Pa Tur Boto y Yatenan Diadomingo awo, 10 di augustus, Bucuti Yacht Club & Balashi Chill ta organisando pa di 2 aña consecutivo e famoso Bucuti Bay Bash. Esaki lo tuma lugar den e Bahia Dilanti Bucuti Yacht Club di 11pm – 7pm Lo Tin Un Cabuya Special Den Awa Pa Mara Boto E luga pa mara boto ta wordo amplia e aña aki pa asina por acomoda mas tanto boto cu ta posibel. Pls confirma participacion di Bo Boto tempran na 594-0049 Anthony Hill “ABT” pa asina tin un idea con grandi e lugar pa mara boto mester bira Entretenimiento lo ta den man di Spectrum Dj’s cu di diferente Dj-nan local, e.o. Mike’s Super Disco, Dj Marlon di Old Dutch Café y Dj Yeimi di Magic FM Lo Tin Diferente Weganan Riba un Barge cu Diferente Premio, e.o. Caha di Cerbes, Boter di Whiskey, Vodka, Rum y tambe Snack Platter E Biaha Aki Tin e Famoso Fat Boys Water Blop pa Bula Riba Dje y Have Fun Na tera tin Beach Volleyball Tournament Bar y Cushina lo ta Bon Surti cu Delivery Service te na Boto Cool Fm lo ta Live cu e Evento aki for di B.Y.C. Event Sponsered By: Cerbes Chill, Coca-Cola, Barcardi, Grey Goose y Dewars Sound By: Thunder & Lightning.


text:
KRALENDIJK – E siman aki sekretario di estado Van Huffelen (BZK) tabatin un enkuentro ku vários profeshonal di e islanan, pa diskutí riba e problemátika di hopi hóben ku ta bai studia den eksterior i despues no ta bolbe bèk. Segun Van Huffelen esaki ta un pèrdida di oportunidat pa e islanan.
“Ayera mi a papia ku un grupo di hende ambisioso, ku tin un vínkulo ku e islanan, tokante nan eksperensianan i posibel solushon. Huntu nos a wak kon nos por perkurá ku hóbennan di e islanan ta yega bon akinan ora ku nan ke bin studia i pa despues kon nos por hasi esfuerso pa nan bai nan isla bèk” segun e sekretario di estado.
Segun Van Huffelen ta opvio ku tin un gran nesesidat di data i informashon. Ku data por mustra kon e situashon aktual ta i unda tin mester di hende. Banda di esei ta importante segun e sekretario di estado pa informá e habitantenan di e islanan tur loke por i kiko e konsekuensianan ta di nan eskoho.


text:
Diahuebs anochi a drenta informe di un atraco na U Win Lottery na Koningstraat. Mesora a dirigi un patruya na e sitio. Na yegada di e patruya a bin compronde cu un hende bisti na preto cu un tapaboca cu arma lo a atraca e lugar. E sospechoso lo a bai cu menos di 1000 florin.
CUERPO POLICIAL TA INFORMA.
Diahuebs anochi alrededor di 7:31 central di polis ta wordo notifica di un atraco riba U Win Lottery situa na Koningstraat.
Na jegada di e prome patruya di polis por a bin compronde di e señora den e lugar di bende loteria cu un rato prome , un hende homber( 19 pa 20 aña) lo mester a drenta e lugar di lotto cu un arma di candela y atraca.
E sospechoso ta papia basta bon papiamento, e tabata bisti full na preto, tapa boca blanco, capuchon.
E sospechoso lo mester a hui na pia den direcion di rancho.
Atraco Team a presenta na e sitio , departamento di slachtofferhulp y tambe polis technico.
Ta trata di un suma di mas o menos te cu awo di afl 900,-.
Un apelacion di Cuerpo Policial ken cu por a wak algo of sa algo jama e tiplijn di polis cu ta 11141.


text: Diahuebs marduga despues di e persecushon y detenshon polis a bay bek na e highrise hotel. Aki a bin compronde di un guardia di seguridad cu elo a purba intermedia ente un pelea unda 2 muher tabata bringa pa un homber y elo a wordo herida dor di un di nan. Polis a buska y a encontra e dama scondi y a tambe e schroefdraaier cu elo a uza como arma. A detene e dama y pidi presencia di vehiculo di transporte. E vehiculo di transporte a bini na e sitio y a transporta e dama pa warda di polis. Polis a tuma datos y tambe a bay revisa camera di seguridad pa por tini bista riba locual a pasa.


text:
Manera nos tur sa ku na momemtu ku bo yega nos dushi isla Boneiru den oranan piek i tin ku warda pa pasa e kontròl di Marechaussee, e dak ku tin aktualmente no ta sufisiente i ora awaseru kai, bo ta mua tambe.
Pa proteha pasaheronan di e rayonan fuerte di solo i ku na momentu di un yobida, pasaheronan ta mua, ta bai ekspande e dak aktual ku kasi 40 meter di largura i ku hanchura di 4,5 meter.
Tabata den fin di siman tras di lomba ku e diseño di Atelier Lobo & Rayman a keda aprobá. A skohe pa un diseño ku ta kuadra ku e diseño aktual ku tin na e parti di airu liber di sala di salida.
Ta spera ku e trabounan lo ta kla mas den kabamentu di aña.


text:
The content originally appeared on: Diario
ORANJESTAD (AAN): Diamars merdia banda di 12’or, oficialmente Gobierno a publica e prijs nobo pa Gasolin y Diesel na Aruba, entrante Diaranson 10 di Augustus 2022.
Ministerio di Asuntonan Economico, Comunicacion y Desaroyo Sostenibel ta anuncia e prijsnan nobo di benta di combustibel entrante 10 di augustus 2022:
Gasolin unleaded-premium ta baha cu 42,5 cent, pa wordo bendi awor na 293,2 cent pa liter.
Diesel LS ta baha cu 34,2 cent, pa wordo bendi awor na 278,5 cent pa liter.
Kerosin ta baha cu 33,4 cent, pa wordo bendi awor na 257,7 cent pa liter.
p/ltr. (- 33,4 cen)
E prijsnan ta inclui BBO/BAZV/BAVP


text:
Bo ta bai muda komo empresa, bo tin un direktor nobo, un number di telefòn nobo òf bo ke añadí un nòmber komersial? E eskohonan ta ilimitá pero e resultado ta meskos: obligatoriamente mester mèldu tur kambio na registro komersial. Dentro di 7 dia despues ku e kambio a bini na vigor, bo tin ku mèldu esaki.
Por mèldu e kambionan direktamente òf digitalmente serka nos. Hopi biaha ta nesesario pa mustra un prueba pa esaki. Bo por upload esaki den nos sistema di registro komersial i manda esaki di e manera akí pa nos. E kambionan mas komun ta:
- Kambio di funshonario di e kompania
- Kambio di informashon di kontakto di e kompania
- Kambio di aktividat empresarial di e kompania
Pa mèldu un kambio ta importante ku bo ta un persona outorisá i ku bo por haña akseso ku bo ‘login’ i bo ‘password’ korespondiente. Pa sòru ku ta solamente personanan outorisá ta meldu kambio, ta otorgá un ‘access code’ (kódigo di akseso) na e personanan akí. Pa hasi petishon pa e ‘access code’ akí bo ta klek AKINAN via bo ‘login’ den e sistema di registro komersial.
Den kaso ku bo no ta disponé di un kòmpiuter i skèner na kas, bo por pasa na Kámara di Komèrsio pa yena bo informashonnan kambiá den nos ‘Kiosko Digital’. Na e momentu ei empleadonan di Kámara di Komèrsio gustosamente ta dispuesto pa duna bo asistensia ku yenamentu online di bo informashonnan den registro komersial.


text:
Probablemente nan lo tabata tin plan pa atraca of regla cuenta
Dialuna atardi a drenta informe for di un polis den su oranan liber a tuma nota di 3 persona sospechoso den un Toyota Tercel di cual e chauffeur cu cabey largo kende tabata tin algo parecido na un arma di candela color nickel cu preto. Mesora a mobilisa patruyanan na e area. Na un dado momento e auto a move den direccion pariba y ta te na altura di Wintergarden na Savaneta a logra para e auto. Cu varios patruya a logra detene tur 3 sospechoso y a confisca e arma como tambe e auto. No ta conosi e intencion di e sospechosonan pero den interogacion lo bay haya sa.


text:
Como Dokter y miembro di management team di “Salud y Trabao/ Arbeid en Gezondheid SVb, bayendo na e momento cu Aruba a keda ‘introduci’ na Covid, Myron ta corda e incertidumbre cu tabata domina tur caminda, incluyendo den su trabou. “Covid-19 tabata algo nobo y cada dia cu a pasa, nos tabata y ainda ta siña mas di dje. Pues nos mester a purba tuma tur cos ‘day by day’, pasobra locual tabata bon awe no necesariamente lo ta bon mañan. Mester a just traha na e mihor di nos abilidad.
Nos ekipo mester a prepara pa e masa grandi di asegurado cu lo tabatin mester di nos, y asina tambe, cambionan grandi a wordo realisa den e organisacion pa nos logra cumpli cu e comunidad. Hopi a puntra nan mes ta con prepara SVb tabata prome cu Covid, pasobra e rapides cu e organisacion aki a maneha y yuda otro departamentonan di gobierno durante Covid, tabata asombroso. “Nos tabatin e “suerte” cu ya prome cu Covid, SVb tabata druk bezig cu digitalisacion di hopi di nos servicionan y danki na esaki, nos por a traha na un manera hopi mas eficiente na momento cu Covid a yega. Covid a pusha nos mas ainda den e proceso aki di digitalisacion. Danki na esaki, SVb a logra cumpli un rol grandi y importante pa logra matene nos seguridad social pa tur cu mester di dje”. Dianan tabata mas largo cuminsando mas tempran y caba te anochi. Banda di esaki e telefon no tabata para di ring: hendenan tabata yama paso nan tabatin yen di pregunta y tabata kier un yudansa.


text:
ATVENTISTANAN
VISHON, MISHON, OPHETIVO
Iglesia Atventista di Shete Dia ta un movementu mundial ku mas di 20 mion miembro den práktikamente tur pais i ta kresiendo. Su surgimentu ta bíbliko i su historia ta data for di aña 1844, pero ofisialmente a establesé na 1863 na Estádos Unídos. Nos tin e Beibel komo e úniko kredo i esaki ta forma e base di tur nos kreensianan fundamental. Nos ta distinguí nos mes pa e selebrashon di e Sabat, e di shete dia di siman, komo e dia di sosiegu manera Beibel a establesé esaki i tambe pa e énfasis riba e pronto binida di nos Señor Hesus.
NOS VISHON
Nos vishon pa ku e teritorio di e islanan ABC ta pa “tur Kristian Atventista sirbi atrabes di e demostrashon di e estilo di bida di Hesus.”
NOS MISHON
Nos mishon ta “pa empoderá tur kreyente ku e hèrmènt nesesario pa bira disipelnan efektivo.”
NOS OPHETIVO
E ophetivo di Iglesia Atventista di Shete Dia ta pa yama tur hende pa bira disipel di Hesukristu, pa proklamá e evangelio eterno segun e mensahe di e tres angelnan (Revelashon 14:6-12), i prepará e mundu pa Hesus su pronto binida.


text:
ORANJESTAD – Recientemente a haci entrega di certificado na 24 cursista cu a participa na e Spring Course di e programa BeYourOwnBoss, facilita door di Qredits Aruba y Colegio EPI.
BeYourOwnBoss ta un curso digital produci door di Qredits Microfinanciering Nederland cu e meta pa educa y prepara e participantenan pa bira un entrepreneur exitoso den futuro. E curso ta completamente na Ingles y e parti di instruccion pa e grupo aki a tuma luga na Colegio EPI su Openleercentrum bou guia di e instructor Rishi Ramsoondar.
Desde comienso di februari te cu luna di juni, 2 grupo a sigui e curso di BeYourOwnBoss na EPI. Diasabra dia 10 di juli a otorga 24 participante cu a sigui e curso, nan certificado. E certificado aki ta na nivel di MBO y ta un tremendo adkisicion pa un persona su portofolio profesional.
Esnan cu a ricibi nan certificado ta: Guerrier Peterson, Aimee Bhanddjwine, Ranisha Marin, Jean Carlos Loaiza, Anthony Trinidad, Charleston Kelly, Lourdji Bertrand, Deshaun Flemming, Marc Tromp, Angelo Geerman, Cindy Kelly, Ruthsen Croes, Anthony de Graf, Eduardo Lopez, Jovanka Molina, Sheldon Palmer, Kimberly Geerman, Ralph Croeze, Gabriella Seitiffe, Jinan Dirksz, Audrick Croes, Melvin Garcia, Marvin Frias, Jeannick Pinard y Arvin Ruiz.
Director general di Colegio EPI, Ryan Maduro, hunto cu representante di Qredits Aruba, Nathaly Harms, tabata presente pa felicita e graduadonan di e curso y pa desea nan hopi exito den nan futuro como entrepreneur.
Colegio EPI hunto cu Qredits Aruba tin inscripcion habri caba pa e Fall Course di BeYourOwnBoss cu lo cuminsa entrante 1 di september 2021. E costo total di e curso ta 350 florin y e duracion ta 3 luna, cu lesnan di 2½ ora riba 2 dia di siman. Interesadonan por inscribi via e link: https://tinyurl.com/BYOB-registration
Adhunto un imagen di e grupo cu a ricibi nan certificado.


text:
Tokante e Ministerio
E tareanan di Ministerio di Finansa ta:
- Sòru pa finansa di Pais i asuntunan monetario.
- Sòru pa asuntunan fiskal tantu nashonal komo internashonal.
- Sòru pa sektor monetario, sektor di krédito i sektor bankario.
E metanan general di Ministerio di Finansa ta:
- Promové un maneho finansiero i atministrashon finansiero efektivo i balansá pa Kòrsou. Ta trata di un preokupashon kontinuo pa desaroyá i evaluá maneho finansiero. Esaki ta pa sòru pa un bon maneho i kòntròl di destinashon di fondo públiko.
- Sòru pa un maneho fiskal óptimo i balansá i ehekushon efektivo di esaki i di asuntunan di Duana.
- Promové integridat finansiero dor di kombatí, detektá i prevení labamentu di plaka i finansiamentu di terorismo.
- Ehersé supervishon riba sektor no finansiero (inkluso interkambio di informashon i mantené kontakto ku supervisornan lokal i estranhero).
Minister di Finansa ta na kabes di Ministerio di Finansa. E ministerio ta konsistí di:
E areanan prinsipal di ministerio ta konsistí di:
- E Sektor di Maneho Finansiero i Maneho: di Presupuesto ta responsabel pa fihá e kuadro pa maneho di presupuesto, vigilá i konsehá riba ehekushon di e siklo di planifikashon i kòntròl, pa konsolidá i trahá presupuesto, kuentanan anual, relatonan anual i reportahe. Ademas e direktorado aki ta responsabel pa traha e prosedura di Organisashon Atministrativo i formulá i instrukshonnan pa kòntròl eksterno i ehekutá ouditoria na tur ministerio i pa manehá medionan finansiero di gobièrnu. Esaki ta nifiká maneho di invershon, finansiamentu, pago, entrada, likides, saldo i rísiko (interes i divisa).
- E Sektor di Asuntunan Fiskal : ta responsabel pa preparashon di e maneho fiskal, di legislashon fiskal i tratadonan fiskal, deliberá riba areglonan fiskal internashonal i ehekushon di e tratadonan aki.
- E organisashon di Maneho di Ministerio di Finansa ta responsabel pa desaroyo, evaluashon i inovashon di e siklo di asuntunan di maneho finansiero ekonómiko. Ademas e Organisashon di Maneho ta duna konseho riba asuntunan fiskal lokal i internashonal, polítiko i finansiero ekonómiko.
Organisashonnan ku ta enkargá ku ehekushon ta:
- Inspekshon di Impuesto
- Servisio di Impuesto
- Duana
Ademas e siguiente unidatnan organisatorio ta pertenesé na Ministerio di Finansa:
- Financial Intelligence Unit Curaçao
- Stichting Overheidsaccountantsbureau
- Stichting Belasting accountantsbureau
- Landsloterij
- Banko Sentral di Kòrsou i Sint Maarten
- Konsehero Corporate Governance
Ministerio di Finansa ta instituí pa medio di e Ordenansan Landsverordening ambtelijk bestuurlijke organisatie A.B. 2010 no. 87.


text:
Tag Archives: sosten financiero
Aplicacion Sosten Financiero Kwartaal 4 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di cuatro kwartaal di 2021 ta di 22 di october te cu 28 di october, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Aplicacion Sosten Financiero Kwartaal 3 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di tres kwartaal di 2021 ta di 15 di juli te cu 20 di juli, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
RECORDATORIO: Aplicacion Sosten Financiero Kwartaal 2 2021
Awe ta e ultimo dia cu por aplica pa Sosten Financiero pa Empresa Chikito y Mediano pa e di dos kwartaal di 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero a ricibi un notificacion di SVb cu mas informacion. E pago… Mas Informacion
Aplicacion Sosten Financiero Kwartaal 2 2021
SVb ta anuncia cu e periodo di aplicacion pa Sosten Financiero pa Empresa Chikito y Mediano pa e di dos kwartaal di 2021 ta di 15 di april te cu 19 di april, 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero)… Mas Informacion
Aplicacion Sosten Financiero Kwartaal 2 2021
Informacion importante pa tur dunado di trabou cu ta aplica pa Sosten Financiero pa Empresa Chikito y Mediano pa e di dos kwartaal di 2021 Empresanan chikito y mediano cu ta bin na remarke pa aplica pa Sosten Financiero pa Empresa Chikito y Mediano (Sosten Financiero) por haci esaki desde diahuebs 15 di april, 2021…. Mas Informacion
Aplicacion Sosten Financiero (Kwartaal 1 2021)
Aplicacion Sosten Financiero (kwartaal 4 2020)
Aplicacion pa Sosten Financiero pa Empresa Chikito y Mediano pa ultimo kwartaal di 2020 SVb ta recorda tur compania cu ta bin na remarke pa ricibi e Sosten Financiero pa Empresa Chikito y Mediano (Sosten Financiero) pa e ultimo kwartaal di 2020 (oktober, november y december) cu mester yena un aplicacion den nan portal digital… Mas Informacion
Pagonan di SVb pa Comunidad di Aruba
Banco di Seguro Social Aruba SVb ta informa cu awe 30 di juli 2020 e pago di Subsidio di Salario a tuma luga. Pa e luna aki SVb a ehecuta un pago di 30.3 miyon florin cual a bay pa 18.666 trahado cu a ser afecta pa e crisis a causa di COVID-19. Banda di… Mas Informacion
Sosten Financiero pa Empresa Chikito y Mediano
Recien Gobierno di Aruba a anuncia e Sosten Financiero pa Empresa Chikito y Mediano (Sosten Financiero) cu ta e ayudo pa empresanan chikito y mediano. E ayudo aki ta bin den forma di un sosten financiero di Afl. 4000,- pa kwartaal si ta cumpli cu tur rekisito. E suma ta pa yuda cubri e gastonan… Mas Informacion


text:
Bo tin algun pregunta? Klek riba e siguiente link.Tuma kontakto >
Publiká riba 29 June 2016
Disponibel na hulandes tambe
Resientemente Minister di Finansa dr. José M.N. Jardim a hasi un biahe di trabou pa Cuba kaminda a atende siguente puntonan ku outoridatnan Cubano: Koperashon Tékniko; Asuntunan Fiskal i Koperashon riba tereno di Energia
E prome punto tokante Koperashon Tékniko, ta sirbi pa trese mas klaridat di parti di Cuba pa haña asistensha tékniko den areanan di interés mutuo.
Cuba a indiká ku nan kier koperá riba e área aki, ku e meta pa promové interkambio i transferí konosemento. E areanan di koperashon definí ta: preparashon di presupuesto di mas aña huntu ku proyekshon di mas aña, preparashon di kuentanan anual ku ta kumpli ku normanan vigente, asistensia riba área fiskal i finalmente koperashon entre Banko Sentral di Cuba i Banko Sentral di Kòrsou i St. Maarten.
Durante e biahe aki a palabrá un agènda di trabou pa 2016 i lo sera aña ku un evaluashon.
Pa loke ta trata e di dos punto di diskushon Asuntonan Fiskal, e bishita di trabou aki a sirbi pa kontinuashon di elaborashon di un tratado pa evitá pagamentu dòbel di impuesto òf tributashon dòbel entre Cuba i Korsou. Partidonan a yega na un akuerdo tokante kontenido di e tratado di Asuntonan Fiskal i finalmente a parafeer e tratado na Habana. E importansia di e tratado ta pa evitá pagamentu dòbel di impuesto entre Cuba i Kòrsou ta hopi ligá ku laso ekonómiko. E tratado fiskal ta sòru pa un kuadro ku ta fasilitá laso ekonómiko i ta duna empresanan kapasidat pa planifiká pa tempu mas largu i speshal den e ámbito di invershon. Ademas, un tratado fiskal pa evita dòbel tributashon ta harmonisá definishon di pagamentu di impuesto entre ambos país.
Ademas e akuerdo aki ta tambe e promé paso, ku e meta pa yega na posishoná
Kòrsou komo hub logístiko di Karibe i Latino Amerika.
E tratado aki ta tambe e siguiente paso pa fortalesé Kòrsou su posishon komo Sentro Finansiero Internashonal ku ta kumpli ku standartnan haltu.
E di tres punto ta hopi ligá ku e amplio eksperensia ku Kòrsou tin, en partikularmente riba tereno di energia di bientu i menos riba tereno di energía solar.
E kontrapartidonan na Kuba tin interés pa konosé e manera ku ta introdusí energia sostenibel na Kòrsou, en partikular aspektonan relashona ku stabilidat di e ret, e manera kon ta manehá e parke di molina di bientu i e ehèmpel di produkshon mikro di panel solar.
Den e kuadro aki Kòrsou por fungí pa Cuba manera un laboratorio riba tereno di energía sostenibel. Ta asina ku diferente kondishon na Cuba i Kòrsou ta similar.
E diferensia di eskala t’ei presente, pero e punto sentral ta similarilidat entre ambos país. Dor di rekonose similarididatnan aki, a firma un deklarashon di entendimentu (MOU) na Habana.
Pa medio di esaki, ta kompartí eksperensia mutuo i asina ta krea oportunidad pa traha huntu riba plano internashonal.
Finalmente ku partisipashon di e delegashon, a establesá kontakto entre sektor privá di Kòrsou i autoridatnan Kubano. Resultado ta ku tin un kuadro denter di kua koperashon entre Cuba i Kòrsou por tuma lugá for di aña 2016 di un manera mas estrecho.


text:
Den un siman 17 di partidonan sumamente importante, pa determina e cuater prome lugarnan riba e tabla di clasificacion di Division Honor, pero tambe pa sa ta ken lo descende automaticamente y ken lo hunga play-off di promocion/degradacion e anja aki.
E prome cuater nan ta defini awo, mientras cu nos sa awo ken ta keda den di cuarto puesto tambe, pero nos no sa ainda ken ta keda den posicion uno, dos y tres! Ken lo keda den e prome puesto y gana e ‘campeonato regular’ no ta conoci ainda.
Dakota ta keto bai lider riba e tabla, cu 37 punto, mesun cantidad di punto cu Nacional cu ta den di dos luga, pero Dakota tin un wega den man tambe, un “inhaal wedstrijd” pendiente contra River Plate debi na nan participacion den e “Concacaf Club Shield” na Corsow. Ademas di e wega contra River Plate April 23, nan lo hunga contra Estrella riba e ultimo fecha April 28.
Nacional tambe a keda cu 37 punto debi na nan derota di 0-2 contra Estrella e siman aki. Nan tin un wega so mas contra Bubali. E Abehanan tin mas chens pa keda cu e puesto number un riba tabla, pero si nan perde tur dos wega y Nacional gana nan ultimo wega, e storia lo ta otro. Si nan keda empata den punto, Dakota tin e miho average di gol, bastante grandi (+28 vs +14).
RCA ta solido den di tres luga cu 35 punto cu un wega mas pa bai, ainda nan por keda cu e titulo di campeon di ‘campeonato regular’ (prome cu play-off), si Dakota perde tur dos wega pendiente y Nacional perde of empata nan ultimo wega, paso, RCA tin miho average di gol cu Nacional (+23).
Estrella cu 30 punto, lo keda cu e puesto number cuater debi na e derota di Bubali na man di RCA den siman 17 cu a pasa, pero nan no por subi mas ni kiko pasa, cu nan ta den play-off, esey ta sigur awo!
Britannia a keda elimina for di contencion pa play-off despues cu Estrella a gana Nacional den e siman aki, nan no tin niun chens mas pa yega den e prome cuater nan, pero, cu un wega mas pa bai, nan por keda cu e puesto number cinco si nan ganan nan wega pendiente cu RCA den e ultimo siman, sperando cu Bubali no golea Nacional den e ‘Derbi di Noord’.
Bubali tambe ta elimina for di play-off cu un wega mas pa bai, un lastima, paso, Bubali tabata e ekipo sensacion den e di dos mita di e campeonato. E empate cu Estrella y e derota na man di RCA a frustra nan chens nan. Nan por keda cu e di cinco puesto, si nan gana y Britannia perde cu RCA den e siguiente wega, of si nan keda cu miho average di gol si nan dos keda empata na punto.
Brazil Juniors, e ekipo benjamin di Division Honor, a cai hopi den e di dos mita di e campeonato, despues di a sorpende tur hende cu nan tremendo desempenjo na cuminsamento. Toch Brazil, e ekipo cu a promove for di Division Uno e anja aki, ta sigura pa keda cu e puesto number shete riba tabla cu 17 punto, y matematicamente no por baha mas di e puesto ey, dus, nan ta sigur di hunga otro anja den Division Honor atrobe!
La Fama y Caiquetio ta empata te cu awo, cada un cu 13 punto den puesto ocho y nuebe, La Fama ainda cu miho average di gol (-21 vs -28). Akinan cos ta bira interesante, paso, si nan tur dos gana of empata nan ultimo wega (La Fama vs Brazil Juniors y Caiquetio vs River Plate), nan lo evita descenso automatico y lo hunga den e play-off di promocion/ degradacion contra e di dos y tres clasifica di Division Uno. Pero, si Caiquetio perde su ultimo wega y River Plate gana nan dos ultimo weganan, e oncena di Madiki lo bai hunga den e play-off ey y no Caiquetio, debi na miho average di gol! Caiquetio lo descende for di e division mas halto.
La Fama ainda no ta cla tampoco, si nan perde nan ultimo wega cu score abulta y River Plate gana nan dos ultimo cu score abulta, ainda River por surpasa La Fama y evita degradacion automatico, tur cos ta depende di miho average di gol den e caso ey, te cu awo La Fama tin un average di -21 vs -26 di River Plate.
Ta hopi cos por pasa ainda, e campeonato aki no a scirbi su ultimo capitulo ainda, nos lo tin cu warda pa e ultimo siman di weganan, keda pendiente cu Futbol Aruba pa mas updates.


text:
Declaracionnan di compania estatal Setar pa medio di su vocero Suzy Maduro riba e tema di estafa multi miyonario ta laga hopi pregunta riba mesa.
Despues cu pa medio di un publicacion haci pa Miami Herald, prensa local a trece dilanti e noticia di loke ta parce di ta un di e estafanan mas grandi den historia di Aruba. E noticia a causa un ola di reaccion den comunidad pa cual Setar a manda un comunicado por escrito confirmando e noticia pero na mes momento den cierto sentido ta cera porta pa prensa local haci pregunta.
Hopi biaha tin e impresion den pueblo cu prensa local no ta haci su trabou pero aki nos ta laga seis pregunta cu a wordo haci na vocero di Setar sin por haya un contesta concreto cu no ta: “lo follow up cu gerencia.”
Preguntanan
1) Con bin a permiti pa laga e responsabilidad di compra den man di 1 solo persona?
2) Kico precies e conseho di supervision ta controla ora nan haya sumanan di riba 100 mil florin pa aproba?
3) Nos tin declaracion di un fuente anonimo cu FBI a haci bishita na Setar na december, pakico esaki a pasa y kico a haya?
4) A compronde cu na december ora a retira e empleado a yega na un acuerdo cu ne pa no bay OM. Si ta papiando di sumanan cu ta core den miyones, pakico a yega na e acuerdo aki?
5) Ta bay tin consecuencia pa e director ya cu bou su maneho a permiti esaki pasa?
6) Con ta eligi conseho di supervision y cada pasa cuanto tempo?
Conseho di supervision
Pa loke ta e conseho di supervision di Setar, tin diferente pregunta cu mester aclaracion. E conseho actual tin exactamente 7 aƱa activo segun registro di Camara di Comercio y ta consisti di hendenan respeta den comunidad cu a of ta carga posicionnan respeta den comunidad manera polis, director di DTZ, comerciante y mas. E no ta cla ki tipo di supervision ta wordo haci pa e conseho aki ya cu e ta cuestionabel cu 1 solo persona por a tuma nan tur haci.
Un otro pregunta cu mester aclaracion ta cada pasa cuanto tempo ta eligi un conseho di supervision y na ki forma esaki ta bay. Bon Dia Aruba tin confirmacion cu tur suma riba 100 mil florin mester bay cu aprobacion di e conseho di supervision, e ora kico exactamente a supervisa? A bira comodo y negligente durante e 7 aƱanan aki of e empleado tabata asina inteligente? E scenario aki ta pone Setar den posibel dudanan y no ta mustra nada bon. En todo caso, nos ta warda riba contestanan di Setar.
Reaccion vocero
Den contacto cu e vocero di Setar, su prome reaccion tabata pa bay na e comunicado cu nan a manda. A mustra e vocero cu e comunicado no ta contesta e preguntanan haci y segun e, e lo mester contesta pa su siguiente dia pasobra tin pregunta cu e no por contesta di biaha. A tuma contacto un biaha mas cu e vocero y a comprende for di su persona cu e lo ta malo y a tuma liber. E vocero a termina bisando cu e lo follow up cu gerencia y asina cu e tin e contestanan e lo manda nan.


text:
Rudy Lampe: Mensahe di fin di aña
“Ta inculca un nacionalismo fanatico pa e pueblo defende e interes di e clase politico tradicional. Deliberadamente e elite politico di Aruba a manca tur instancia di control y pesei e solucion no por ta den man di e elite politico aki si juist e ta parti di e problema. E elite politico di su banda ta wordo maneha pa e mafia internacional, cu ta controla facilmente e micro-estado pa traficacion di droga y labamento di placa. Pesei awo na 2014, 60 aña despues di Statuut, mi ta di acuerdo cu e solucion ta den man di Hulanda pa pone ordo den nos mesun asuntonan. E ta un violacion di e principio di autonomia di e pais, pero tambe bo por wak e cu e ciudadano lo haya mas autonomia, pasobra dor di tanto medida pa via di mal maneho financiero y mal gobernacion e ciudadano cada bez ta bira mas dependiente di limosna di su gobernantenan y pues ta birando menos autonomo si e keda bao di e yugo di e clase politico tradicional.”
Mi ta apoya e decision di Gobierno di Reino pa implementa un Cft permanente pa Aruba y pone asina tanto gobierno como parlamento bao di curatela. E KB cu Gabinete Eman a haya, e noticia mas importante den 2014, ta bisa bon cla cu ni gobierno ni parlamento ya tin autoridad moral. Nan mester wordo poni bao curatela. E pueblo mes ta sinti cu e a wordo engaña, pero laga nos recorda e palabranan sabio aki di di e filosofo Kierkegaard (1831-1855): “tin dos manera di wordo engaña. Un ta di kere loke no ta berdad y e otro ta di nenga di kere loke ta berdad”. Y esei a pasa cu nos pueblo, e a nenga di kere loke ta berdad, pero e ora di berdad a yega den 2014. Ata e Cft, ata e KB, y no por nenga mas cu for di 1986 tabata tin mal maneho financiero y mal gobernacion, of manera e presidente di Cft cu razon a bisa cu Aruba ta cinco biaha pio cu Corsow. Anto na 1986 nos a sali for di e yugo di Corsow pa ta miho y awe na 2014 nos ta cinco biaha pio cu Corsow dor di mal maneho di nos gobernantenan for di 1986.
Mi ta desea for di exterior e pueblo di Aruba pa den e e dianan special aki di fin di aña pa reflexiona y acepta e berdad. Na votadornan di ikkiesvooreerlijk.eu y na simpatizantenan di Red Democratico mi palabra di gratitud pa boso apoyo den 2014. Bon Pasco y un Feliz 2015 pa un y tur!
Expresionnan haci den e articulo aki no necesariamente ta refleha opinion di ArenaPoliti.co


text:
Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
~ Rio Grande, den ora di dolor nos ta realisa hopi cosnan di balor.
Bibando den un comunidad den movecion continuo, nos tin di acepta cu e unico cos sigur den bida ta cambio. Completamente berdad! Pero, nos por acepta tambe cu nos historia a hasi nos loke nos ta awe. Tin cosnan cu ta caracterisa un pueblo. Cosnan cu ta hasi un pueblo sinti orgujoso di nan mes y nan ancestronan.
Awo nos sa cu un di e cosnan aki ta e edificio di Rio Grande na Noord. Ora a haja sa cu a basha e edificio di Rio Grande abou sentimentonan emocional a domina riba nos isla. Sentimentonan di rabia, tristesa,cuestionamente, di no por kere.
Nos a haja sa tambe cu eigenlijk no tin un ley cu por evita cu edificionan historico por bay perdi na un forma cruel asina. E boet di 1000 florin cu ta duna pa destrui edificionan historico lo no stroba niun inversionista cu hopi placa pa no basha un edificio abou.
Tin reglanan estricto pa protega naturalesa den Parke Arikok. Dicon no tin reglanan mes estricto pa protega nos herencia cultural? Pa paisnan riba e lista di herencia cultural mundial esaki ta un honor y un punto strategico den mercadeo di nan pais como destinacion turistico. Herencia cultural ta e palabra cu ta describi e monumentonan historico, objetonan arceologico, archivonan y documentonan di un pais y su ciudad y paisahenan. Den hopi pais esaki ta regla pa ley y supervisa pa profesionalnan den e materia. Nos herencia cultural ta hasi nos conciente di nos cultura y nos historia. Pesey ta importante pa nos cuida y preserva nan.
Si ta berdad cu gobierno, e instancianan concerni y e donjo nobo tabatin asina hopi aprecio y balor pa e edificio di Rio Grande, anto nos por puntra nos mes si no tabatin un otro manera pa a jega na un solucion unda tur partido involvi por a haja nan mes?
Por a comunica miho?
Instancianan concerni por a duna mas prioridad na e caso aki?
Bibando den un comunidad unda mas y mas nos ta perdiendo nos identidad como Aruba y Arubiano, lo jega un dia unda di berdad nos ta bisa “A jega ora pa proteha loke ta di nos y di nos ancestronan?”
Nos lo no haja Rio Grande nunca mas bek manera e tabata cu su material di construccion, su historia, su energia, recuerdo y memorianan. Pero podise, djis podise nos por sinja un les di e sabor amargo aki?
Brazil ta e unico bario na Aruba cu tin un parada folklorico. Dushi Bario Brazil, conservando Aruba su folklor! Danki na Centro di Bario Brazil y Mariano Bermudez pa e bunita trabou aki. Folklor bo ta sinja stima dor di participa den dje di chikito!
Cu e produccion aki Alydia, Felix de Rooy y Ryan Oduber a mustra e forsa di combina talento y ta sinja nos cu maske un isla chiquito, nos por crea produccionnan di nivel artistico internacional.
Den e cine cortico ‘Muhe Frida’ Alydia Wever ta duna su version di 7 arcetipo di e artista Mejicano Frida Kahlo. Alydia ta bisa cu Frida a inspir’e, mescos e lo keda inspira tur generacionnan cu lo topa cu Frida di un forma of otro. Mes colorido, bohemico, mistico y controversial cu Frida Kahlo su bida tabata, asina Alydia, hunto cu Felix de Rooy y Ryan Oduber a blend e naturalesa fotogenico y colorido di Aruba den nan produccion.
Happy Valentine’s Day na TUR lesador di Comprondiendo Bida…
Realisa awe cu amor ta hopi mas cu amor pa nos pareja…
Happy Valentine’s Day na TUR lesador di Comprondiendo Bida…
Realisa awe cu amor ta hopi mas cu amor pa nos pareja…
E ta podise mas necesario pa stima y manda amor pa esun cu menos ta stima bo…
Pa esun cu mas a herida bo…
Mi ta desea bo un dia jen di rikesa y amor…
Danki na mi modelonan pa e potret misterioso aki…
Un tata cu yiu cu no semper ta compronde otro…
Pero ta stima otro te hasta den e momentonan cu nan ta parse di hasi bida di otro un poco imposibel…
Love the 2 of u… you add meaning to my life…
E pensamento bou di e potret:
E lama di Amor…
Pasando den etapanan, nos ta bira parti di e misterio di bida…
Nos ta biba y sinja…e significacion berdadero di AMOR…
E esencia di ken nos TA di berdad…
Nos rason di SER… podise ta pa djis TA un gota di awa den e oceano di Bida…
Den e lama di Amor…
Y asina co-crea shelo riba tera…
Nos tur sa cu e momentonan mas dushi den famia ta ora nos por hasi cosnan hunto.
Tin cosnan leuk cu bo por traha hunto cu bo yiu pa carnaval cu ni mester costa placa, pero bo por traha cu material cu bo tin na cas. Wak ki tin na carton, flor artificial,
Nos tur sa cu e momentonan mas dushi den famia ta ora nos por hasi cosnan hunto.
Tin cosnan leuk cu bo por traha hunto cu bo yiu pa carnaval cu ni mester costa placa, pero bo por traha cu material cu bo tin na cas. Wak ki tin na carton, flor artificial, lijm, revista, glitter, sinta y sker.
Laga e potretnan aki inspira bo y laga bo fantasia traha.
Mi ta desea bo hopi momentonan di felicidad y creatividad hunto cu bo yiu(nan).
Silencio ta papia? Si, na momento cu nos ta cla p’e, nos lo por compronde e idioma profundo di silencio…silencio por bisa nos mas cu mil palabra…si nos ta scoge pa scuch’e! Les’e, bo lo gust’e!
Bo a scucha mi den mi momentonan di contemplacion…
Probablemente bo a sacudi bo cabes cada bes cu mi ta comete e mesun erornan atrobe…
Mi sa sigur cu bo ta compronde pakico ami ainda no ta compronde…
Mi a hasi bo hopi pregunta desde cu mi tabata un mucha ainda chiquito…
Y den transcurso di bida mi a sinja cu cada biaha cu mi kere cu mi a sinja casi tur cos…
Tin algo nobo pa mi sinja net eynan patras di porta…
Tanten mi a sinja pa busca algo mas cu sabiduria y palabra…
Mi a sinja pa busca e silencio…
Paso den e silencio…
Mi ta topa bo den tur bo simplesa…
Bo no tin necesidad na mustra bo grandesa pa impreshona…
Den bo amor inmenso mi ta mira tur e beyesa di e cosnan chiquito…
Cu tur dia bo ta manda mi pa alegra mi bida…
Bo ta papia cu mi den e silencio di e biento, e lama y naturalesa…
Y den e hari genuino di e muchanan chiquito cu semper ta corda mi…
Cu ta nan ta e herederonan di e dia di majan…
Den silencio Dios ta papia cu nos…
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’. E projecto lo combina aspectonan di wellness, creatividad y sostenibilidad.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi. Continue reading “Camacuri Residence ta presenta su projecto di ‘Camacuri Wellness Garden’”


text:
E consecuencianan di e pandemia pa pais Aruba y e mundo ta conoci pa un y tur. Hopi economia a haya un golpi duro y inespera cu a kraak paisnan grandi y chikito. Aruba siendo un isla chikito cu un pilar economico so, a sa di dal pasonan grandi y serio den direccion di un recuperacion total di su turismo. Nos por a wak caba cu tin varios luna den cual a kibra record di turista y entradanan den e lunanan di April cu 108%, Mei cu 103% y tambe Juni cu 103% di recuperacion compara cu 2019. July 2022 ta marca otro luna cu a logra kibra e record di Juli 2019, señalando cu Aruba su turismo ta accelerando su recuperacion. Dialuna durante su conferencia di prensa minister Dangui Oduber a pasa riba diferente indicadornan cu ta indica e performance di e cruceronan y hotelnan ta recuperando constantemente. Esakinan ta indica alabes cu e strategia cu a bin ta usa for di cuminsamento di aña ta dunando su fruta. Pa loke ta e recuperacion di barconan crusero, e cifranan ta poco mas abao. Esaki ta debi cu e protocolnan pa barconan crucero ta hopi mas halto y exigente y a causa tardansa pa wak mas barco cuminsa yega na Aruba. E recuperacion proyecta na final di 2022 ta alrededor di 65%. Kiermeen, akinan ainda tin hopi oportunidad pa crecemento y ta proyecta un bon recuperacion pa e siguiente 6 lunanan y 2023.
Segun IMF Aruba ta haciendo un trabao excelente y a declara den su rapport cu “Aruba a move rapidamente for di e pandemia”. Actualmente Aruba a recupera 92% di su turismo. E porcentahe aki ta pa via cu e variante Omicron a afecta nos pais den Januari y Februari specialmente, sino esaki por tabata mas halto ainda. E resultadonan pues ta mustra hopi positivo y ta proyecta avance nan significativo den e sector turistico.
For di akinan mi kier a felicita minister Dangui Oduber y su ekipo cu a traha hopi duro pa lanta nos turismo bek. Ademas mi kier a felicita ATA y tur esunnan cu ta traha den e sector turistico pa nan trabao duro y yen di enfoke. Hunto nos tur por yuda nos pais recupera for di e retonan economico cu nos tin nos dilanti.
Si pueblo desea mas informacion di e articulo aki, contact mi na tel: 528-4639 of email mi na: [email protected] / Bo Parlamentario y sirbidor di pueblo na bo ordo semper!


text:
Na momento ku mi a kuminsa skibi e artikulo aki mi a pensa masha bon kiko mi ke bisa paso nos ku nos gusta masakra I kome otro sin buska drechi kiko un hende ke men of kiko e persona por nifika pa su pais. Esaki ta nos berdadero karakter? Kontesta ta NO.
Ora nos para ketu I analysa sin niun klase di prerogatorio nos ta yega na un otro konklushon I konhuntamente na un pensamentu mas sano I habri nos kurason ku ayudo di senor nos Dios.
Pa kuminsa niun hende lo a kambia nos himno I punto lo no tin diskushon mas aki.
Pida historia di nos himno:
No lubida ku senor Rudy Bedacht a bai ku nos himno monofoon esta un solo stem so pues no koral ku ta hasie 4 stem ku ta drenta den otro bai kambie den eksterior. Aki si niun hende no a grita, hasi bochicha ora a kambie. Tambe e no a kambia nada na e letranan ku tur respet. Tur loke ela hasi ku ayudo di e skol of konservatorio ku e la bai ku e himno ta hasie 4 stem. Esaki tambe a kosta hopi plaka pa hasi.CCB I Gobiernu di Boneiru a paga.
Vishon di hopi musiko:
Loke e vishon di hopi musiko ku a toka nashonal I internashonal ta: pensa kon pa engrandese e himno di nos isla den un forma orkestral nada mas. Un orkesta ta konsisti di 70 pa 100 hende.
Awor Kiko e effekto internashonal ta di un himno orkestral? Esaki ta hasi e himno zona mas grandi I hala atenshon mas pisa pa su kalidad I pueblo pa via di medio orkestral. Palabra ta keda meskos pues nada no ta kambia aki. Pues na palabra: Maske kon chikitu ku su defekto…..etc no mester wordu kambia paso ta realidad. Niun isla, pais of kontinente ta perfecto. Solamente Dios ta Perfekto.(Amen) Pa loke ta trata e himno mes bo ta hana dos vershon di e mesun himno. Unu kanta pa evento di gobiernu I paisnan ku ta plechtig of di karakter serio I un vershon instrumental ku ta un vershon di mitar di e himno orkestral toka pa evenemento di deporte, kultura I otro evenementonan ku ta toka solamente 1 strof di un himno paso si toke full ta tuma muchu hopi tempu. Tur kaminda na mundu ta hasi esaki no kere ku nos lo ta un eksepshon ora di un evenemento asina. Tin sentenares di aktividadnan Deportivo ku ta hasi esaki. Nos himno di patria materna hulanda no ta un eksepshon aki tambe pa sierto evenemento ta toka un strof so I instrumental. Merka, Russia I otro paisnan grandi tambe ta hasi esaki. Dikon nos mester sona chikitu anto?? Akaso nos no ke pa nos himno brilla na evenementonan grandi I mundial of evenementonan Deportivo?
44 mil dolar no ta nada pa loke nos ta hana bek.
Pa loke ta trata e sen ami no tin nada di aber ku e projekto aki pa klaridad di loke mi ta skibi.
Pa loke ta trata e prijs tin 70 of mas hende professional ta toka den un orkesta grandi, studio di grabashon professional ku por karga un orkesta grandi, konduktor di orkesta pa saka un produkto di alta kalidad I digno di representa nos pueblo tur esaki ta kosta sen. Korda tambe e grupo di kor Boneriano ku tin ku bai graba e bosnan ora e orkesta kaba hasi su trabou. Pues logiko ku ta kosta sen. I pa esnan ku a kore grita skibi bira emoshonal etc. para ketu un ratu I visualisa un himno boneriano toka den tur su gloria ku un orkesta grandi ta algu grandi I sensashonal. No ta algu pa hasi bo bira mas emoshonal ainda I sinti e grandes di nos himno? Ami sigur I mi ta sigura bo ku bo tambe lo ta. Pues kiko nos tin di perde? Nos ta permiti si ku ta gasta 44.000 dolar na tur sorto di kosnan ku por a bai otro mane: mandatarionan ku ta bai hulanda, kaminda ku ta mal kalkula, Deroche di plaka pa konsultantenan ku no ta nesesario I asina mi por menshona basta kos mas. Un suidadano konosi pa Boneriano.


text:
Vakaturanan
Na Brantwer Kòrsou nos ta dediká nos mes na brinda un servisio importante na e pueblo di Kòrsou i nos tin diferente funshon den kual bo por konstruí un karera balioso.
Vakaturanan
Na Brantwer Kòrsou nos ta dediká nos mes na brinda un servisio importante na e pueblo di Kòrsou i nos tin diferente funshon den kual bo por konstruí un karera balioso.
Formulario di Solisitut
Download e dokumento bou di e formulario aki i yena bo datonan den e formulario. Subi bo CV dor di klek riba e boton 'Skohe File' bou di e formulario. Yena e dokumento i entrega esaki huntu ku bo CV ora bo klek riba 'Entrega'.
Dokumentonan
Download i yena e dokumento aki despues entreg'é den e formulario ariba.


text:
Karosa
Seri di Herensia Kultural
Karnaval: selebrashon di un fiesta popular. Mashá poko ta konosí tokante orígen di Karnaval na Kòrsou. Probablemente miembronan di élite europeo a trese karnaval Kòrsou na fin di siglo 19. Na 1872 a menshon’é pa promé biaha ofisialmente.
Kabai ku ta bula, muhé sunú, palasio moro. No tin un kos ku por hera den kreashon di karosa den karnaval di Kòrsou. “Tantu mas ‘kitsch’, mihó”, esei ta opinion di Fifi Rademaker, despues di trinta aña ku e tin ta diseñá, bati martin i zag pa e grupo di karnaval di Globo.
E kos a start na prinsipio di añanan setenta ku un ‘globo’ ku ta representá nos planeta mundu. Fifi: “Idea tabata ku e mester a lora, pero esei no a logra muchu bon. Nos a usa heru ku waya pa kouch’i galiña i rondó di esaki ‘papier-maché’. Pero esei no a keda pegá riba dje.” Despues e hóbennan hábil den e grupo a deskubrí ku e konstrukshon ta keda firme si plak papel di korant riba e waya promé. “Bo tabata usa gewon material optenibel aki mes.”, asina Carl van der Meulen trahadó di karosa ta bisa. “Bo tabata inventá ki ku ta.”
Kasi binti aña pasá fiesta di karnaval a yega di gòlpi na su fin ora ku na 1953 deiknan a kibra na Hulanda inundá e lugá. Promé ku esei, tur aña, òptògt di karnaval tabata pasa ku karosanan di Shell, trùknan pa e orkesta i chinesnan ku nan dragon bai bini den kayanan di Punda i Otrobanda. Kaba ta bai sigui fiesta den Club Chobolobo ku muzik di e klup ‘Conjunto Lírico Antilliano’. Orlando Cuales ta kòrda kon komo mucha di ocho aña e tabata sintá riba trùk di karga di e negoshi di muebel di su tata. “Tabatin hopi komèrsio den òptògt. Bo tabata tira regalito pa e hendenan riba kaya. Paki di sigaria por ehèmpel. Ta te na prinsipio di añanan setenta karnaval ta haña mas bida atrobe. Basta lihé trailernan ta bira un ‘esenario móbil’, un fundeshi plat riba wil.” “Nan ta abou i p’esei ta keda espasio pa sigui konstruí bai haltu”, asina Fifi ta splika. “Bon mirá, e diseño no por ta otro ku drumí, pasobra bo ta mará na un altura máksimo di kuater meter, un anchura di máksimamente 2,5 meter i un largura di aproksimadamente nuebe meter.” Nan tabata pensa e kosnan di mas estrambótiko, e hòmbernan ei di promé ora di ‘karnaval nobo’. Un tim sólido ku un diseñador, un tékniko i un mini- inventor’. E kreashonnan tabata un mas bunita ku otro, kada bes mas impreshonante. Pero esei no tabata e kos mas importante. “E mester tabata bon konstruí”, asina Carl ta mustra. “E trahenan, e karosa, tur kos mester a kuadra dushi asina ku otro.”
Un par di aña despues di e promé òptògt Globo ta introdusí ‘peaces’: ta karosanan no motorisá halá pa un persona. A kambia e waya pa kouch’i galiña tantu posibel pa erantenan di palu i plachi di foam. E obra ta bira mas refiná i ku mas detaye. Carl: “Na moda di papia bo por a traha eskultura ku e foam. Ku un hilu kayente di un bout di sòlder tabata kima saka forma, sin molèster di waya òf papel ku ta krem.” Eksperensia tékniko tabata surpasá tur barera. Fifi: “Nos tabata laga kos move. Por ehèmpel un payaso gigantesko drumí pechu ariba, su pianan doblá tabata rèk su nèk. Kaminda tabata muchu abou pa pasa e tabata trèk e nèk bèk lihé.” Otro ehèmpel: un gai di oro na tòp di un pagoda. Demasiado haltu pa e viadukto den Otrobanda. “Pero e tabata riba un fer. Na momentu ku el a dal su kabes, el a kai drumi”, Fifi ta splika. Pero naturalmente kos a yega di bai robes. Ku ‘Pegasus’, por ehèmpel. E kabai su alanan por a move, pero djis promé ku a transport’é, nan a kibra. Carl: “Pues Pegasus a bai Gran Marcha sin ala. Sí, de bes en kuando nos a pèrdè un invershon.” Dia di Tres Rei ta señal pa kuminsá traha karosa. “Semper nos tabatin falta di tempu”, Carl ta bisa. “A bira manera un kustumber.” Meskos traha siman i nochinan tras di otro. Drumi, bai traha i banda di seis or di atardi, riba dje atrobe ku amigunan di e grupo di karnaval. Fifi: “E último dos simannan promé ku òptògt nos tabata tuma fakansi. Pero semper tabatin un òf otro hende den e asosiashon ku tabata puntra si nos lo keda kla bèrdè. Kisas ta te e mainta ei mes, pero un par di ora promé ku Gran Marcha tur shimaruku tabata hechu atrobe.” Segun Carl ta opiná: “No ta eksistí hende ku tin dos man robes. Tur hende por hasi nan mes útil di sierto forma. Henter e grupo a siña las, bati martin i fèrf. Esun ta bon den midimentu, e otro sa zag.” “Algun hende ta den periodo di karnaval so bo ta mira nan, henter aña nada. Bo ta hasié pa bo plaser i mas nada.” I despues di a traha duru, despues di simannan di plaser, gezelligheid i tenshon e dia ta yega; e karosa ta kasi kla. Pero hasta e ora ei ainda kos por bai robes. Fifi: “Makaku tabata tema di e aña ei, e aspekto di makaku den hende. Riba e karosa tabatin un makaku gigantesko, nuebe meter largu, drumí riba barika. Su kabes so kaba tabata kuater meter haltu. E animal tabata di heru di betòn ku waya pa kouch’i galiña, foam suave i kubrí ku felpa. Djabièrnè ainda mester a las algu paden di e makaku. Un chispa a bula i tur kos a pega kandela.” Pero despues ku radio a pasa notisia di e ‘tragedia’ hendenan a kore bin yuda. Fifi: “Nan a bini ku wea di sòpi, leim i material. Den dos dia nos a traha e makaku atrobe. Djadumingu el a kore den karnaval.”
Portrèt:
Makakada, Grupo Globo.
“Makaku tabata tema di 1988, e aspekto di makaku den hende. Riba e karosa tabatin un makaku gigantesko, nuebe meter largu, traha di heru di betòn ku waya pa kouch’i galiña, foam suave i kubrí ku felpa.
Fuentenan
Juan Camelia (adaptashon di Ieteke Witteveen), ‘Hoe carnaval groeide tot een echt Curaçaos volksfeest’, den: Amigoe, 22 di yanüari 1994.
Kombersashon ku: Fifi Rademaker, Carl van der Meulen, Lila van der Meulen, Orlando Cuales i Benjamin ‘Shon Bènchi’ Wever.


text:
Entrante promé di yüli 2021, organisashonnan di akohida di mucha na Boneiru i Sint Eustatius ta haña mas supsidio for di Gobièrnu Sentral, pa asina nan por baha e kontribushon di mayor mas tantu. Esaki ta un siguiente paso di e programa BES(t) 4 kids pa ofresé akohida di mucha di bon kalidat, seif i pagabel pa mucha di Hulanda Karibense.
Organisashonnan di akohida di mucha i akohida despues di skol na Boneiru i Sint Eustatius a bini na remarke pa un supsidio di redukshon di preis di kosto for di aña pasa. Ku e supsidio akí un organisashon di akohida di mucha por baha e kontribushon di mayor i/òf tuma medidanan pa mehorá kalidat di akohida. Entrante promé di yüli ta oumentá e supsidio aki, pa asina organisashonnan di akohida di mucha por sigui baha e kontribushon di mayor.
Montante kontribushon di mayor na Boneiru
E kontribushon máksimo ku un organisashon di akohida di mucha por a pidi mayornan ta baha for di promé di yüli 2021 di 200 dòler pa un máksimo di 125 dòler pa mucha pa luna. E montante aki ta konta pa 5 dia di akohida di mucha i pa 5 dia di akohida despues di skol pa siman. E kontribushon di mayor pa akohida di mucha serka un ‘gastouder’, ta suma 100 dòler entrante di promé di yüli. Si na e momentunan aki, un organisashon di akohida di mucha ta kobra e mayornan mas ku e kontribushon máksimo di mayor, e organisashon di akohida di mucha mester baha e tarifa entrante promé di yüli 2021. Si e kontribushon di mayor ta abou kaba, e ora ei e akohida di mucha no mester baha e montante.
Mayornan ku no por paga e kontribushon di mayor, por pidi un supsidio pa un lugá na akohida, serka e Entidat Públiko.
Montante kontribushon di mayor na Sint Eustatius i Saba
E kontribushon di mayor na Sint Eustatius ta baha entrante di promé di yüli 2021, di 150 dòler pa 100 dòler pa luna pa 5 dia di akohida di mucha. Akohida despues di skol ta baha di 75 dòler pa 50 dòler pa luna.
Na Saba, e kontribushon di mayor ta 100 dòler kaba pa luna pa akohida di mucha i 50 dòler pa luna pa akohida despues di skol.
Na Saba i Sint Eustatius tambe, mayornan ku no por paga e kontribushon di mayor, por pidi un supsidio pa un lugá na akohida serka Entidat Públiko.
Mas informashon tokante e programa di BES(t) 4 kids ta disponibel riba www.best4kids.nu


text:
Deklarashon Tokante Kondukta
Un Deklarashon Tokante Kondukta (VOG) ta un deklarashon ku ta mustra ku bo pasado (hudisial) no ta forma un opheshon pa ehersé un tarea òf funshon spesífiko den komunidat. Ora di evaluashon di un petishon pa un Deklarashon Tokante Kondukta (VOG), Gezaghèber ta wak si bo tin echonan kastigabel riba bo nòmber ku ta forma un riesgo pa e funshon òf e meta pa kua bo ta pidi e Deklarashon Tokante Kondukta (VOG). Sierto echonan kastigabel ta forma un opheshon pa sierto trabou òf stazje, pero pa otro nò. Bo no tin karchi di kastigu, òf bo no a kometé echonan kastigabel ku ta relevante pa e meta di bo petishon? E ora ei bo ta haña un Deklarashon Tokante Kondukta (VOG).
Pakiko mi mester di un Deklarashon Tokante Kondukta (VOG)?
Por pidi un Deklarashon Tokante Kondukta (VOG) den diferente kaso. Bo tin mester di un Deklarashon Tokante Kondukta (VOG) pa entre otro:
- empleo
- den kaso ku bo ta bai traha komo boluntario òf komo stazjèr
- bira mayor di kriansa òf pa adopshon di un yu
- bira miembro di un klup di tiramentu
- petishon pa un pèrmit di arma (di kandela)
Bo no por pidi un deklarashon pa laga skrin bo mes, bo amigunan òf bo famia.
Kon mi ta pidi un Deklarashon Tokante Kondukta (VOG)?
Bo ta hasi un petishon por eskrito pa un Deklarashon Tokante Kondukta (VOG) pa medio di entregá un formulario di petishon kompletamente yená na Gabinete di Gezaghèber na Plaza Reina Wilhelmina 1. E formulario di petishon ku bo tin mester bo por download riba wèpsait di Entidat Públiko Boneiru www.bonairegov.com òf pasa busk’é komo hardcopy na Ofisina Prinsipal di Gobernashon.
Bo por entregá bo petishon pa bo Deklarashon Tokante Kondukta (VOG) riba e siguiente dianan:
Djamars 08:30 – 11:00 i 14:00 – 16:00 or
Djárason 08:30 – 11:00 i 14:00 – 16:00 or
Bo ta hasi un petishon digital pa un Deklarashon Tokante Kondukta (VOG) dor di yena e formulario di petishon kompletamnete i email esaki na vog-bonaire@bonairegov.com
Edat pa hasi petishon pa un Deklarashon Tokante Kondukta (VOG)
For di 12 aña por hasi petishon pa un Deklarashon Tokante Kondukta (VOG). Den kaso di personanan di 12 te ku 17 aña e petishon mester ta akompañá pa firma di e mayor i/òf gezaghèber.
Un otro hende por hasi petishon pa un Deklarashon Tokante Kondukta (VOG) pa mi?
Bo por laga un otro hende entregá bo petishon pa Deklarashon Tokante Kondukta (VOG) solamente si bo apoderá e persona ei pa hasi esei. Pa esaki bo tin ku usa e formulario standarte di apoderashon. Bo por haña e formulario aki riba wèpsait di Entidat Públiko Boneiru (lenk).
Na bo nòmber e apoderado ta hasi e petishon pa e Deklarashon Tokante Kondukta (VOG) serka Gabinete di Gezaghèber. Ora di hasi entrega di e petishon pa medio di e formulario di apoderashon aki bo tin ku presentá e siguiente dokumentunan:
- un kopia di bo prueba di identidat (sédula)
- un kopia di e prueba di identidat (sédula) di e apoderado
Kuantu un Deklarashon Tokante Kondukta (VOG) ta kosta?
Artíkulo 32 di e Lei Dokumentashon Hudisial i Deklarashonnan Tokante Kondukta BES (Wet Justitiële documentatie en Verklaringen omtrent het gedrag BES) i e areglo kompensashon atministrativo entrega di deklarashon tokante kondukta BES ta stipulá ku entrante 15 di febrüari 2013 ta pidi un kompensashon pa petishon di un Deklarashon Tokante Kondukta (VOG). E kompensashon pa un Deklarashon Tokante Kondukta (VOG) ta $10.
Mester depositá e suma aki riba kuenta nr. 406.287.06 na:
- Maduro & Curiel’s Bank Bonaire na nòmber di:
- Verklaringen Omtrent Gedrag (VOG)
- Openbaar Lichaam Bonaire
- Plasa Reina Wilhelmina 1
Mester paga e kompensashon promé ku entregá e petishon pa un Deklarashon Tokante Kondukta (VOG). Esaki ta un eksigensia pa tuma un petishon pa un Deklarashon Tokante Kondukta (VOG) den tratamentu. Bo ta paga pa e gastunan ku Gabinete di Gezaghèber ta hasi ora ku nan tuma bo petishon den tratamentu. Pues bo no ta paga pa e Deklarashon Tokante Kondukta (VOG), pero pa tratamentu di bo petishon.
Buska bo Deklarashon Tokante Kondukta (VOG)
Ta konsehá bo pa informá promé si bo Deklarashon Tokante Kondukta (VOG) ta kla!
Mester buska e Deklarashon Tokante Kondukta (VOG) personalmente na ofisina di Gabinete di Gezaghèber na Plaza Reina Wilhelmina 1. No ta posibel pues pa entregá e Deklarashon Tokante Kondukta (VOG) digitalmente.
Ora di bin tuma e Deklarashon Tokante Kondukta (VOG) bo tin ku mustra bo karta komo prueba di entrega di e petishon i bo prueba di identidat (sédula).
Si un otro hende ta bin tuma bo Deklarashon Tokante Kondukta (VOG), e apoderado mester presentá e siguiente dokumentunan:
- formulario di apoderashon
- kopia di bo prueba di identidat (sédula)
- karta komo prueba di entrega di e petishon pa bo Deklarashon Tokante Kondukta (VOG)
- kopia di prueba di identidat (sédula) di e apoderado
E dianan pa bin tuma e Deklarashon Tokante Kondukta (VOG) ta komo lo siguiente:
Djamars 08:30 – 11:00 i 14:00 – 16:00 or
Djárason 08:30 – 11:00 i 14:00 – 16:00 or
Dikon un dunadó di trabou tin ku yena un parti di e Deklarashon Tokante Kondukta (VOG)?
Un dunadó di trabou ta responsabel pa skrinmentu di su trahadónan. Dependiente di e tareanan ku e trahadó ta bai ehersé, e dunadó di trabou ta stipulá riba kiko mester skrin un trahadó. Riba e formulario di petishon pa Deklarashon Tokante Kondukta (VOG) e dunadó di trabou mester indiká riba kua aspektonan di funshon e ke laga skrin e trahadó en kestion. Pa sierto sektornan manera enseñansa nan a traha profilnan spesífiko pa skrinmentu. Banda di esei tin un profil general pa skrinmentu.
Kon mi por hasi petishon pa un Deklarashon Tokante Kondukta (VOG) si mi no ta inskribí den PIVA?
Si bo no ta aparesé den registrashon di persona na Registro Sivil (PIVA), òf si bo no tin un lugá di biba òf keda vast, bo no por hasi petishon pa un Deklarashon Tokante Kondukta (VOG).
Kon mi por hasi petishon pa un Deklarashon Tokante Kondukta (VOG) pa emigrashon, pa un visa òf pa un pèrmit di trabou den eksterior?
Pa hasi petishon pa un Deklarashon Tokante Kondukta (VOG) pa emigrashon, pa un visa òf pa un pèrmit di trabou tin reglanan spesial. Personanan ku ta hasi petishon no tur ora ta logra entregá un formulario di petishon ku un representashon di den eksterior a yena i firma. E ora ei e persona ku ta hasi petishon mes por yena e formulario di petishon pa emigrashon. E ora ei adishonalmente na e formulario di petishon e persona ku ta hasi petishon mester entregá un formulario ku ta indiká kiko e meta di e petishon ta.
Kon mi ta pidi un Deklarashon Tokante Kondukta (VOG) si mi ta biba den eksterior?
Si Boneiru tabata bo último lugá di biba bo por hasi un petishon pa un Deklarashon Tokante Kondukta (VOG) via un apoderado. E ora ei den e kaso aki na lugá di un prueba di inskripshon bo tin ku presentá un Deklarashon di Lugá di Biba.
Ki ora mi ta haña un Deklarashon Tokante Kondukta (VOG) i ki ora nò?
Bo ta haña un Deklarashon Tokante Kondukta (VOG) si for di e investigashon resultá ku bo no tin echonan kastigabel riba bo nòmber. Si tin kestion di echonan kastigabel, e ora ei Gezaghèber ta husga si esakinan ta relevante pa e meta pakiko a pidi e deklarashon. Pa un dosente por ehèmpel otro echonan kastigabel ta di importansia kompará ku pa e funshon di akountent. Si e echonan kastigabel ku nan a enkontrá ta relevante pa e meta pa kua a pidi e deklarashon i nan ta kai dentro di e término di wak bèk, e ora ei bo no ta haña un Deklarashon Tokante Kondukta (VOG).
Por entregá mi Deklarashon Tokante Kondukta (VOG) den idioma ingles òf den un otro idioma?
Ta entregá e Deklarashon Tokante Kondukta (VOG) únikamente den idioma hulandes, ku un agregashon na ingles.
Tratamentu di e petishon / Finalisashon di e prosedura
E prosedura di tratamentu ta tuma mas òf ménos 5 siman. E persona ku a hasi e petishon mes mester informá pa e Deklarashon Tokante Kondukta (VOG) i e mes mester bin tuma esaki na Ofisina Prinsipal di Gobernashon. Si no bin tuma e Deklarashon Tokante Kondukta (VOG) (dentro di 3 luna), ta warda e Deklarashon Tokante Kondukta (VOG).
Opheshon i apelashon
Si bo no ta di akuerdo ku e desishon riba bo petishon, dentro di 14 dia despues di a risibí e notifikashon bo por entregá un keho por eskrito na Korte di Promé Instansia di Boneiru, Saba i Sint Eustatius (artíkulo 25 Lei di Dokumentashon Hudisial i deklarashonnan tokante kondukta - artikel 25 van de Wet Justitiële Documentatie en verklaringen omtrent gedrag).


text:
E ehersisio pa emergensia den tempu di orkan ku Defensa den Region Karibe ta tene durante e periodo di 15 di sèptèmber te ku 27 sèptèmber, temporalmente a kambia na un despliegue real na Isla Riba. Outoridatnan lokal di Saba i St. Eustatius a hasi un petishon na Defensa pa brinda sosten Militar rondó di e pasashi di Tormenta Fiona. Den esaki ta ferwagt hopi ráfaga di bientu i hopi awaseru, i ku esei ta ferwagt un kantidat grandi di destrukshon i estorbo. Defensa ta aktua den e despliegue aki huntu ku sosionan lokal di seguridat.
Saba a pidi Defensa pa sostené nan ku limpiesa di terenonan i hasi e kayanan liber. Tambe tin e nesesidat na eventual sosten durante trabounan chikitu di rekuperashon, tantu promé komo despues di pasashi di e tormenta. Saba tin un infrastruktura limitá, i p’esei ta di importansha pa rápidamente haña e kayanan liber pa e servisionan di yudansa ku tei presente ya kaba. Un kantidat di 30 Marinir i un enfermero Militar di Marina Real ta presente.
Militarnan Hulandes lo brinda na Sint Eustatius tambe sosten militar den forma di posibel yudansa di emergensia. Pa motibu di e awaseru i bientu ku ta ferwagt tin chèns riba daño na edifisionan i pues tambe un potenshal peliger pa habitantenan. Loke por ehèmpel por ta un problema grandi riba e isla, ta korientenan di lodo, inundashonnan i deslisamentu di tera. Aki tambe Defensa, ku ya ta presente, por hasi un diferensha i proporshoná e isla ku e posibel yudansa di emergensia. Defensa lo brinda un Konsehero pa e staf di desaster pa por laga ku e kolaborashon entre outoridatnan lokal i Defensa por kana fleksibel. Mas aleu mas o ménos 30 Marinir, kaminda ta nesesario, lo aktua komo tim huntu ku Polis i Brantwer, pa ehekutá diferente tarea.
Na Sint Maarten na e momentunan aki no tin nesesidat konkreto ainda pa sosten Militar, pero e unidatnan ta para kla pa eventual petishonnan pa por ehekutá esakinan. Si en kaso no tin nesesidat di un despliegue di parti di Defensa na Sint Maarten, e programa de ehersisio lo keda reanudá.E Militarnan ku ta keda desplegá ya ta presente kaba riba e islanan pa motibu di un treinen pa brinda yudansa di emergensia durante pasashi di un orkan. Ku tin e toitulo di ‘Windward Express’. Ora e situashon ta pèrmití esei, e unidatnan prosedente di Aruba, Kòrsou i St. Maarten lo bolbe rekohé e ehersisionan (parsialmente). Sosten na outoiridatnan lokal ta un di e tareanan primordial di Defensa den Region Karibe Hulandes.


text:
Riba diadiomingo 4 di juli, den e ballroom di Aruba Marriott Resort & Stellaris Casino, Colegio Nigel Matthew, antes Colegio San Nicolas, a celebra nan graduacion di Havo Class of 2021.
Durante e anochi placentero aki den presencia di mayornan y famia, Minister Demisionario di Enseñansa Rudy Lampe, mandatarionan, inspectornan, docentenan, ondersteunend personeel y beleidsmedewerkers, 74 alumno a gradua.
Aunke e aña’ki tawata tin diferente reto, entre otro e pandemia di Covid 19, e studiantenan a sa di supera esaki y a logra nan meta final den gran forma. Nan a colabora cu otro, haya sosten di docente y consehero, fiha riba nan meta y na final a cosecha exito. Varios alumno a scoge pa sigui nan estudio den exterior y algun a scoge pa sigui nan studio na Aruba mes.
E miho graduado den 8 materia ta Kiyani Silvania. E miho graduado den 7 materia ta Nashmaila Fullinck. Ambos alumno tin un cijferlijst excepcional y a ricibi un bunita gesto di Caribbean Mercantile Bank.
Colegio Nigel Matthew su tradicion ta pa honra tambe e miho graduado pa cada materia:
Nederlands: Kelisha Burke, Geschiedenis: Kelisha Burke, Engels: Francis Coppin, Spaans: Francis Coppin, Papiamento: Jechnaya Croes, Biologie: Kiyani Silvania, Scheikunde: Kiyani Silvania, Natuurkunde: Chieh Tien Cao, Aardrijkskunde: Arianne Nauta, Wiskunde A: Arianne Nauta, Wiskunde B: Sem Thodé, Informatica: Zachary Mila, CKV: Ariadna Perdomo, Bedrijfseconomie: NasmailaFullinck, Economie: Steven Chen.
Management Team Sr. Samuel Dumfries y Sra. Robin-Ann Didder, cuerpo di docente y cuerpo di sosten di Colegio Nigel Matthew kier a felicita tur alumno cu nan gran logro y ta desea nan tur clase di exito den nan siguiente etapa.


text:
(AP) — Telescop espacial Hubble mester ta back den accion pronto, despues di un trabao dificil di reparacion remoto di NASA.
E observatorio den orbita a bay den scuridad pa mita di juni ultimo, loke a pone un paro na tur observacion astronomico.
NASA inicialmente a sospecha cu un computer di era di 1980 tabata e fuente di e problema. Pero despues cu e computer di sosten tambe a faya, controladornan di vuelo na e Centro di Vuelo Espacial Goddard na Maryland a enfoca riba e unidad di comando y data mas grandi y mas confiabel di e instrumento cientifico, instala pa astronautanan durante un caminata na aña 2009.
Ingenieronan exitosamente a haci e cambio na e ekipo di backup diahuebs ultimo, y e computer crucial a drenta den accion. NASA a bisa diabierna cu observacionnan cientifico mester reanuda rapidamente si tur cos bay bon.
Un cambio similar a tuma luga na 2008 despues cu parti di e sistema antiguo a faya.
“Pabien na e team!” hefe di mision cientifico di NASA, Thomas Zurbuchen a tweet.
Lansa na 1990, Hubble a haci mas di 1.5 miyon observacion di universo. NASA a lansa cinco misionnan di reparacion na e telescop durante e programa di shuttle espacial. E ultimo reparacion tabata na 2009.
NASA tin plan pa lansa e sucesor di Hubble, e Telescop Espacial James Webb, pa fin di aña.


text:
Excel ayera, djasabra 30 di mart, a bin djatras pa gana den un wega emoshonante di Janwe Spartacus: 74-73. Apesar ku Jonatan Mercera a skor no menos ku 34 punto, e no por a evita e derota di su tim. E wega aki den kategoria U20 tabata un bon propaganda pa e deporte di basketbòl.
Curaçao Basketball Federation (Cubafe) e siman tras di lomba a ranka sali ku e kampionato lokal di basketbòl. Ayera djasabra tabatin wega den tur kategoria den sala Errol Rooi di Sentro Deportivo Kòrsou (SDK) na Brievengat.
Sigur e enkuentro entre Excel i Janwe Spartacus den kategoria U20 a hala mas tantu atenshon. Esaki no ta straño komo ku aña pasá Excel a konkistá e titulo i pues ta aktual kampion, miéntras ku Spartacus ta supkampion.
E dos timnan a trit e públiko den sala Errol Rooi un tremendo wega ku hopi tenshon i emoshon. Den e delaster kuartu di tempu Excel a logra bini for di un desventaha di 10 punto i faltando 3 sekònde a logra gana e enkuentro pèrtá 74-73.
Un nota remarkabel ta ku defensa di Excel tabatin hopi dolor di kabes ku Jonatan Mercera di Spartacus. Ela skor no menos ku 34 punto pa su tim ku apesar di esaki a pèrdè pues. E tin awor 51 punto den dos wega komo ku den e enkuentro inougural di su tim kontra di Royal Hoops, ela skor 17 punto pa Spartacus gana 62-59.
Pa Excel Julio Espinal tabata esun ku mas punto di skor: 28. Christopher Reinilia tambe tabata hopi presis den su tirunan ku 26 punto. Pues huntu e duo aki a skor 54 dje 74 puntonan dje tim kampion.
Den e promé seri di wega di kampionato den kategoria U20, e timnan Excel i Willemstad Warriors tin 1 triunfo sin derota. Janwe Spartacus tin 1 viktoria i 1 derota, miéntras ku Sharks i Royal Hoops kada un tin 1 wega pèrdí den 1 enkuentro hungá te ainda.
Den kategoria Senior tambe tabatin wega ayera djasabra 30 di mart. Curaçao Trotters a gana ku skor di 69-58 di Montaña Spartans. Knijel Inees tabata topscorer pa Trotters ku 24 punto. Wilkin Rosario di Spartans a skor 23 punto.
Den kategoria U10 Spartacus a gana di Sharks ku 38-18. Gianni Scholsberg di Spartacus a sobresalí ku 14 punto, miéntras ku pa Sharks e topscorer tabata Hardic Kripalani ku 9 punto.
Sharks den kategoria U12 a gana ku skor di 21-10 di Spartacus. Edien Sommer i Szean Every di Sharks a skor kada un 6 punto, miéntras ku Nelson Perez di Spartacus tambe a skor 6 punto.
Den kategoria U14 tabata Spartacus ku a gana ku skor di 58-4 di Sharks. Julian Vivas tabata topscorer ku 23 punto, miéntras ku su kolega di tim Jean-Pierre Pirela tambe tabata den gran forma ku 18 punto.
E wega den kategoria U16 sí no a sigui. Spartacus a gana esaki pa default di Warriors: 20-0.


text:
Despues di 2 aña di pandemia causa pa covid-19, Papaya Ranch Bolas Criollas Team a tene un exitoso Torneo Nacional riba 18 maart ultimo y awo tin e grato placer pa anuncia XXI Torneo Internacional di bolas criollas na Aruba. Dicho torneo lo tuma lugar riba dianan 1, 2, 3 y 4 di september venidero riba canchanan di Papaya Ranch. E torneo ta conta cu participacion di 18 ekipo for di Boneiro, 20 ekipo for di Korsou y 29 ekipo local den categoria di damas y caballeros.
Actualmente ekiponan di Aruba ta den pleno entrenamento tur diamars y diahuebs riba canchanan di Papaya Ranch.
Diahuebs 1 september 2022 lo cuminsa cu algun weganan local y diabierna 2 september 2022 pa 7:00pm lo tene apertura official cu sake di prome bola y despues lo sigui cu entretenimento musical di X-Static.
Diasabra 3 september 2022 durante henter dia cuminsando pa 11or di mainta ekiponan lo bataya cu otro. Clasificacion y final lo sigui diadomingo y pa atardi lo conoce Campeon y Sub-campeon di cada categoria.
Pa clausura di e torneo aki lo tin entretenimento musical di Rincon Boyz. Tur dia lo tin bar bon surti y cushina cu cuminda crioyo manera custumber.
Papaya Ranch ta invita un y tur pa asisti y apoya tur ekipo y deporte en general.


text:
Mikel Schreuders lo landa un final B den e 50m estilo den e Weganan Panamericano Lima 2019
Sigur no su disciplina faborito pero asina mes Mikel Schreuders a logra drenta e final B den e Weganan Panamericano aki na Lima. Despues di a logra dos final A, como e prome landado Arubano den un magno evento manera e Panamericano, diabierna mainta Aruba su Atleta Masculino di Anja 2018, Schreuders a inicia na su ultimo competencia aki na Peru. Mikel a landa den baan dos den heat 3 y ta logra un tempo di 23.06 bon pa un di 6 lugar. Den e standing overall Mikel ta keda na di 14 lugar bon pa un final B
Exito na Mikel Schreuders den e Final B awenochi na Lima Peru


text:
Pronóstiko di tempu pa Kòrsou i bisindario bálido te djamars mainta 06:00 o.l., 5 di yanüari 2021.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 5 di yanüari 2021.
Kompilá: djaluna 4 di yanüari 2021, 05:00 o.l. (09:00 UTC).
KÓDIGO HEL: PREKOUSHON PA LAMAN BRUTU.
Tempu: Leve te parsialmente nublá ku chèns pa un áwaseru leve den ora di mainta. Den oranan di anochi i mardugá temporalmente hopi nublá ku algun áwaseru.
Temperatura máksimo lo alkansá 30ºC i temperatura mínimo 25ºC.
Solo ta sali 06:58 i ta baha 18:24 o.l.
Bientu: Direkshonnan generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando te basta fuerte; forsa 5 (31 te 40 km/h , 17 te 21 nudo).
Situashon general: Durante di próksimo 24 ora, bientu lo mengua i kondishon di laman lo mehora gradualmente. Mas aleu den oranan di mainta temporalmente algun nubia lo pasa riba nos region i lo por okashoná un áwaseru leve riba Kòrsou. Den transkurso di anochi i mardugá, atmósfera lo bira mas húmedo i instabil okashonando formashon di mas nubia, ku lokalmente lo indusí algun áwaseru.
Kondishon di laman: Moderá te bastante brutu ku olanan entre 1.5 pa 2.5 meter (5 pa 8 pia). E olanan mas haltu ta na kosta ost i nort. Ta rekomendá nabegantenan di botonan chikí pa hasi esaki ku koutela i no alehá muchu di kosta.
Fenómeno spesial: Ningun.
Perspektiva te djarason mainta: Parsialmente nublá, temporalmente hopi nubla ku algun áwaseru.
Meteorólogo: Abraham.


text:
Oranjestad – Cu hopi orguyo Camara di Comercio y Industria Aruba (KvK) ta otorga certificado na e cursistanan cu a termina e curso Empresario Independiente Chikito/Mediano. Esaki ta di 4 aña cu e curso ta wordo duna y e biaha aki a trece algun adaptacion pa asina brinda un curiculo mas completo y alinea cu situacion real. E curso cu a inicia na oktober aña pasa no tabata uno facil pero cu sigur ta brinda e herment necesario na e (futuro) empresario cu kier cuminsa su propio negoshi. E curiculo diseña pa Camara di Comercio y Industria Aruba (KvK) ta special pa e formalisacion di un empresa chikito/mediano (SMEs).
E cursistanan a sigui pa 7 luna intensivo diferente les seminal riba diferente materia consistiendo di un cantidad amplio di topico. A amplia conocemento di e cursista riba marketing, legislacion, finanzas y administracion, impuesto, recurso humano y varios otro aspecto di negoshi manera diseña y presenta un business plan. Hunto cu esaki nan a haya e oportunidad pa promove nan mes pa haya un financiamento via Qredits.
KvK kier logra via e curso pa informa y educa e (futuro) empresario pa ta miho prepara na momento di establece y maneha su negoshi. Pa e cursistanan e periodo di curso no tabata algo facil pero un periodo extenso cu a rekeri hopi dedicacion y trabou duro pa por pasa nan examen cu exito. Algun persona tin un negoshi caba y otro tin nan trabou diario pues e estudio y preparacion pa cada les den oranan liber sigur ta un sacrificio.
Ta remarcabel con anima e cursistanan ta y alabes cu e curso ta brinda nan e oportunidad di cera amistad nobo via cua nan ta amplia tambe nan network comercial.
E curso ta basta intensivo y largo, y e ta exigi tempo di e cursistanan. E percentahe di presencia ta 80%. Sin cumpli cu esaki e ta bira dificil pa completa e curso cu exito. Esnan cu a logra a ricibi nan certificado pa completa e curso cu tin un balor comparabel cu un “middenstands-diploma” na Hulanda.
Entrega di certificado a tuma luga diaranson, 11 di juli 2018 na KvK, sigui pa un celebracion ameno cu familiar y amistades. Entrega a ser haci pa Presidente di KvK, sr. Ernst Mohamed kende a elogia cada cursista pa e esfuerso y logro. Director Ehecutivo, sra. Sonja Velthuizen, tambe a felicita e cursistanan y a bisa algun palabra di estimulo pa sigui dilanti y cu KvK lo ta semper na nan disponibilidad. Dave Martinus, como coach y trainer di e curso aki, tambe a hiba palabra.
E certificado cu ta di nivel di un ‘middenstands-diploma’ di Hulanda tin gran balor tanto pa e persona como pa su negoshi y e logro aki di e cursista lo wordo registra tambe na Camara di Comercio na momento cu e negoshi wordo inscribi.
Palabranan di gratitud ta bay na tur esnan cu a coopera na realisa e curso aki: Dave Martinus, Leo Maduro, Patrick Melchiors, Charisse Hoen-Daly, Bruce Harms, Benjamin Romero, Guido Picus, Emerson Vilcapoma, Dick Rikkengaa, Herbert Diaz, Frank Snijders y e team di WTS, Robert Kelly y Maria Ridderstaat, Boy Ecury, Roberto Lejuez y Olivier de Jong.
Preparacionnan ta andando caba pa e di cinco edicion di e curso. Esnan interesa por cuminsa registra di awo caba pa e curso nobo aki. E siguiente periodo di curso lo ta di october 2018 pa juni 2019.
KvK ta spera di por sigui brinda e apoyo y educacion necesario pa un y tur cu kier cuminsa cu su empresa por ta bon prepara pa esaki. Tur esnan cu kier participa den e siguiente curso, of haya mas informacion por tuma contacto cu sra. Sue-Ellen Farro-de Freitas Sousa na businessinfo@arubachamber.com of yama na 5821566 ext. 30.
Pone bo anuncio crece riba Hit 94 nos prijs ta comodo tremendo servicio di radio
y atencion personal na momento di produci y graba bo anuncio comercial
yama nos entre 10.00 A.M – 3.00 P.M. na 5820694 – 5828094 of manda nos un Email na hit94fm@gmail.com
Hit 94 FM Sintonia Nacional.


text:
Arte, músika i baile ekspresá pa nos
Ekshibishon
Siman di Kultura 2011 ta na kaminda i NAAM, e instituto kaminda ta warda nos herensia kultural tambe ta partisipá. Kurioso ta ku e biaha aki no a hasi uso di e kolekshon ekstensivo di artefaktonan di herensia kultural ku NAAM tin. E aña aki NAAM a fía obranan artístiko pa mustra kon nos ta ekspresá nos muzik i baile den arte.
Den e eksposishon di NAAM lo topa ku un diversidat di obranan artístiko, sea eskultura, pintura i pòrtrèt di artistanan lokal konosí i ménos konosí. Atraves di e obra di diferente artista por tuma nota kon nos aki na Kòrsou ta biba nos kultura bailando, tokando i kantando. E enfoke ta riba Tambú, Seú i Tumba tres forma musikal ku a traspasá nos herensianan kultura históriko i ku ta hasi nos e hende ku nos ta. Tres aspekto di e ekspreshon kultural di Kòrsou ku ta mas ku muzik. Nan ta mas bien ekspreshon di filosofia di bida ekspresá pa medio di muzik.
Pero e salsa antiano tambe ta presente ekspresá den e obra di eskultura Norva Sling. Den e eksposishon por atmirá obranan di artistanan konosí i ménos konosí manera por ehèmpel Ced Ride, Papy Adriana, Didi Dometilie, Carl Ariza and Suzette Rosario.


text:
No ta na sierto parti di mundu, ni tampoko no ta sierto organisashon nan so ta warda kos pa último ora. Tin biaha ta esun nan ku ménos bo a spera ta warda kos pa último ora. Estádos Unídos ta konosí pa su bon maneho di evento nan grandi i un parti grandi di e bon maneho aki ta basa riba puntualidat. Pero ta parse ku e Komishon Atlétiko di Estado New York (NYSAC) ta karesé di e abilidat aki.
Dia tres di desèmber próksimo mester tuma lugá e revancha entre Miguel Cotto i Antonio Margarito na Madison Square Garden New York. For di dia 19 di sèptèmber e promoshon pa e pelea aki a kuminsá i a hiba kuné ku tur karchi pa e pelea aki ta serka di kaba. Tur fanátiko di bòkseo a keda straña e siman aki ora e Komishon Atlétiko di Estado New York a anunsiá ku nan lo no lisensia Margarito pa bringa na New York.
E motibu dikon nan no ke lisensia Margarito ta pa un leshon ku Margarito a haña na su wowo drechi, aña pasa den e pelea kontra Manny Pacquiao. Sin ku e Komishon Atlétiko di Estado New York lisensia Margarito e pelea di dia tres di desèmber no por tuma lugá na New York.
Loke ta straño ta ku e Komishon Atlétiko di Estado New York nunka no tabata tin problema pa e pelea aki tuma lugá na New York. Den e gira promoshonal pa e pelea Melvina Lathan e presidente di e Komishon Atlétiko di Estado New York a bisa ku e ta masha kontentu ku e pelea ta tuma lugá na New York i ku e lo ta e tremendo show.
Tumando nota di esaki mesora ta bin e pregunta di kon ta awor numa, ku ta mas òf ménos dos siman promé ku e pelea e Komishon Atlétiko di Estado New York ta trese esaki dilanti?
Miéntras tantu e Komishon Atlétiko di Estado New York a reuní i a akordá ku si Margarito ke wòrdu lisensia na New York, un dòkter selekshoná pa e Komishon Atlétiko di Estado New York mester eksaminá Margarito i si e resultado ta positivo e pelea ta sigui na New York. Apesar di esaki Bob Aruma promotor di e pelea a bisa ku e tin kuater otro sitio di back up den kaso ku e pelea no sigui na New York.